title: Deċiżjoni tal-Kunsill tas- 27 ta’ April 2009 li timplimenta l-Pożizzjoni Komuni 2008/369/PESK dwar miżuri restrittivi kontra r-Repubblika Demokratika tal-Kongo

text:
               28.4.2009

               MT

               Il-Ġurnal Uffiċjali tal-Unjoni Ewropea

               L 106/60

         DEĊIŻJONI TAL-KUNSILL
   tas-27 ta’ April 2009
   li timplimenta l-Pożizzjoni Komuni 2008/369/PESK dwar miżuri restrittivi kontra r-Repubblika Demokratika tal-Kongo
   (2009/349/PESK)
   IL-KUNSILL TAL-UNJONI EWROPEA,
   Waqt li kkunsidra l-Pożizzjoni Komuni 2008/369/PESK tal-14 ta’ Mejju 2008 dwar miżuri restrittivi kontra r-Repubblika Demokratika tal-Kongo (1), u b’mod partikolari l-Artikolu 6 tagħha, flimkien mal-Artikolu 23(2) tat-Trattat tal-Unjoni Ewropea,
   Billi:

               (1)

               Wara l-adozzjoni mill-Kunsill tas-Sigurtà tan-Nazzjonijiet Uniti fit-31 ta’ Marzu 2008 tar-Riżoluzzjoni 1807 (2008) (UNSCR 1807 (2008)), il-Kunsill adotta l-Pożizzjoni Komuni 2008/369/PESK tal-14 ta’ Mejju 2008 dwar miżuri restrittivi kontra r-Repubblika Demokratika tal-Kongo.

               (2)

               Fit-3 ta’ Marzu 2009, il-Kumitat tas-Sanzjonijiet stabbilit skont ir-Riżoluzzjoni 1533 (2004) tal-Kunsill tas-Sigurtà tan-Nazzjonijiet Uniti (UNSCR 1533 (2004)) emenda l-lista ta’ persuni u entitajiet li huma suġġetti għall-miżuri restrittivi.

               (3)

               IIl-listi ta’ persuni u entitajiet li huma suġġetti għall-miżuri restrittivi fl-Anness mal-Pożizzjoni Komuni 2008/369/PESK għandhom jiġu sostitwiti kif meħtieġ. Il-listi għandhom jiġu emendati wkoll biex jinkludu informazzjoni addizzjonali għal ċerti persuni u entitajiet u biex jitneħħa individwu wieħed kif determinat mill-Kumitat tas-Sanzjonijiet,

         IDDEĊIEDA KIF ĠEJ:
   Artikolu 1
   Il-listi ta’ persuni u entitajiet stabbiliti fl-Anness mal-Pożizzjoni Komuni 2008/369/PESK huma b’dan sostitwiti bil-listi stabbiliti fl-Anness ma’ din id-Deċiżjoni.
   Artikolu 2
   Din id-Deċiżjoni għandha tibda jkollha effett fid-data tal-adozzjoni tagħha.
   Artikolu 3
   Id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.

      Magħmula fi Brussell, 27 ta’ April 2009

            Għall-Kunsill

            Il-President

         A. VONDRA

      (1)  ĠU L 127, 15.5.2008, p. 84.

      ANNESS

         “a)   Lista ta’ persuni msemmija fl-Artikoli 3, 4 u 5

                     Kunjom

                     Isem

                     Psewdonimu

                     Sess

                     Titolu, funzjoni

                     Indirizz
                     (Nru, triq, kodiċi postali, belt, pajjiż)

                     Data tat-twelid

                     Post tat-twelid
                     (belt, pajjiż)

                     Numru tal-passaport jew ID
                     (inkluż il-pajjiż fejn inħarġu u d-data u l-post tal-ħruġ)

                     Ċittadinanza

                     Data tan-nomina

                     Informazzjoni oħra

                     1.

                     BWAMBALE

                     Frank Kakolele

                     Frank Kakorere, Frank Kakorere Bwambale

                     M

                     1.11.2005

                     Il-Mexxej RDK-ML ta’ qabel, eżerċita influwenza fuq linji politiċi u kellu kmand u kontroll fuq l-attivitajiet tal-forzi tal-RDK-ML, wieħed mill-gruppi armati u milizzji msemmija fil-paragrafu 20 tar-Riż. 1493 (2003), kien responsabbli għat-traffikar ta’ armi, fi ksur tal-embargo tal-armi. Telaq mis-CNDP f’Jannar 2008. Residenti f’Kinshasa minn Diċembru 2008.

                     2.

                     KAKWAVU BUKANDE

                     Jérôme

                     Jérôme Kakwavu

                     M

                     Kongoliża

                     1.11.2005

                     Magħruf bħala: ‘Kmandant Jérôme’. Qabel kien President tal-UCD/FAPC. Kontroll tal-FAPC ta’ okkupazzjonijet illegali fuq il-fruntiera bejn l-Uganda u r-RDK - rotta ta’ transitu ewlenija għaċ-ċirkolazzjoni tal-armi. Bħala President tal-FAPC, huwa jeżerċita influwenza fuq linji politiċi u jżomm kmand u kontroll fuq l-attivitatjiet tal-forzi tal-FAPC, li kienu involuti fit-traffikar tal-armi u, konsegwentament, fi ksur tal-embargo tal-armi. Mogħti l-kariga ta’ Ġeneral fl-FARDC f’Diċembru 2004. Minn Diċembru 2008, jibqa’ fl-FARDC, ibbażat f’Kinshasa.

                     3.

                     KATANGA

                     Germain

                     M

                     Kongoliża

                     1.11.2005

                     Kap tal-FRPI. Maħtur Ġeneral fl-FARDC f’Diċembru 2004. Involut fi trasferimenti ta’ armamenti, fi ksur tal-embargo tal-armi. Taħt arrest domiċiljari f’Kinshasa minn Marzu 2005 minħabba involviment tal-FRPI f’abbużi tad-drittijiet tal-bniedem. Konsenjat mill-Gvern tar-RDK lill-Qorti Kriminali Internazzjonali fit-18 ta’ Ottubru 2007.

                     4.

                     LUBANGA

                     Thomas

                     M

                     Ituri

                     Kongoliża

                     1.11.2005

                     President tal-UPC/L, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fit-traffikar ta’ armi, fi ksur tal-embargo tal-armi. Arrestat f’Kinshasa f’Marzu 2005 minħabba involviment tal-UPC/L fi ksur abbużiv tad-drittijiet tal-bniedem. Trasferit lill-QKI mill-awtoritajiet Kongoliżi fis-17 ta’ Marzu 2006. Minn Diċembru 2008 qed jiġi pproċessat għal delitti tal-gwerra.

                     5.

                     MANDRO

                     Khawa Panga

                     Kawa Panga, Kawa Panga Mandro, Kawa Mandro, Yves Andoul Karim, Mandro Panga Kahwa, Yves Khawa Panga Mandro

                     M

                     20.8.1973

                     Bunja

                     Kongoliża

                     1.11.2005

                     Magħruf bħala: ‘Kap Kahwa’, ‘Kawa’. Eks-President tal-PUSIC, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fi traffikar ta’ armi, fi ksur tal-embargo tal-armi. Fil-ħabs f’Bunja mill-04/05 minħabba s-sabotaġġ tal-proċess ta’ paċi ta’ Ituri. Arrestat mill-awtoritajiet Kongoliżi f’Ottubru 2005, meħlus mill-Qorti tal-Appell f’Kisangani, sussegwentement trasferit lill-awtoritajiet ġudizzjarji f’Kinshasa fuq akkużi ġodda ta’ delitti kontra l-umanità, delitti tal-gwerra, omiċidju, attakk aggravat u swat

                     6.

                     MBARUSHIMANA

                     Callixte

                     M

                     24.7.1963

                     Ndusu/Ruhengeri Provinċja tat-Tramuntana, Rwanda

                     Rwandiża

                     3.3.2009

                     Segretarju Eżekuttiv tal-FDLR. Mexxejj Politiku/Militari ta’ grupp armat barrani li jopera fir-Repubblika Demokratika tal-Kongo, li jimpedixxu d-diżarm u r-ripatrijazzjoni volontarja u s-sistemazzjoni mill-ġdid ta’ kumbattenti, skont riżoluzzjoni 1857 (2008) OP 4 (b) tal-Kunsill ta’ Sigurtà. Post attwali: Pariġi jew Thaïs, Franza.

                     7.

                     MPAMO

                     Iruta Douglas

                     Mpano, Douglas Iruta Mpamo

                     M

                     Bld Kanyamuhanga 52, Goma

                     28.12.1965/ 29.12.1965

                     Bashali, Masisi / Goma, DRC

                     Kongoliża

                     1.11.2005

                     Sid/Maniġer tal-Compagnie Aérienne des Grands Lacs u tal-Great Lakes Business Company, li l-inġenji tal-ajru tagħhom intużaw biex jipprovdu għajnuna lill-gruppi armati u milizzji msemmija fil-paragrafu 20 tar-Riż. 1493 (2003). Responsabbli wkoll għall-ħabi ta’ informazzjoni taħt forma oħra fuq titjiriet u f’merkanziji apparentament biex jippermetti l-ksur tal-embargo tal-armi. Ibbażat f’Goma u Gisenyi, Rwanda. Spiss jaqsam il-fruntiera bejn ir-Rwanda u l-Kongo.

                     8.

                     MUDACUMURA

                     Sylvestre

                     M

                     Rwandiża

                     1.11.2005

                     Magħruf bħala: ‘Radja’, ‘Mupenzi Bernard’, ‘General Major Mupenzi’. President tal-FDLR, jeżerċeta influwenza fuq linji politiċi u għandu kmand u kontroll fuq l-attivitajiet tal-forzi tal-FDLR, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fit-traffikar ta’ armi, fi ksur tal-embargo tal-armi. Minn Diċembru 2008, għadu jservi bħala kmandant militari tal-FDLR-FOCA Ibbażat f’Kibua, territorju Masisi, RDK.

                     9.

                     MUJYAMBERE

                     Leopold

                     Musenyeri, Achille, Frere Petrus Ibrahim

                     M

                     17.3.1962, Est. 1966

                     Kigali, Rwanda

                     Rwandiża

                     3.3.2009

                     Kurunell. Kmandant tat-Tieni Diviżjoni tal-FOCA/il-Brigati ta’ Riżerva (fergħa armata tal-FDLR). Mexxejj militari ta’ grupp armat barrani li jopera fir-Repubblika Demokratika tal-Kongo, li jimpedixxi d-diżarm u r-ripatrijazzjoni volontarja u s-sistemazzjoni mill-ġdid ta’ kumbattenti, bi ksur tar-riżoluzzjoni 1857 (2008) OP 4 (b) tal-Kunsill ta’ Sigurtà. Skont evidenza miġbura mill-Grupp ta’ Esperti tal-Kumitat tas-Sanzjonijiet RDK tal-KSNU, imniżżel fid-dettall fir-rapport tiegħu tat-13 ta’ Frar 2008, bniet irkuprati mill-FDLR-FOCA kienu ġew maħtufin u abbużati sesswalment. Minn nofs l-2007, l-FDLR-FOCA, li qabel kienet tirrekluta subien f’nofs jew tard fl-età ta’ bejn it-tlettax u d-dsatax-il sena, qed tirrekluta b’qawwa żgħażagħ tal-età ta’ 10 snin u iżjed. L-iżgħar fosthom imbagħad jintużaw bħala skorti, u t-tfal akbar fl-età jiġu skjerati bħala suldati fuq il-linja ta’ quddiem, bi ksur tar-riżoluzzjoni 1857 (2008) OP4 (d) u (e) tal-Kunsill ta’ Sigurtà. Post attwali: Mwenga, Kivu tan-Nofs-in-nhar, RDK.

                     10.

                     MURWANASHYAKA

                     Dr. Ignace

                     Ignace

                     M

                     14.5.1963

                     Butera (Rwanda) / Ngoma, Butare (Rwanda)

                     Rwandiża

                     1.11.2005

                     President tal-FDLR, jeżerċeta influwenza fuq linji politiċi u għandu kmand u kontroll fuq l-attivitajiet tal-forzi tal-FDLR, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fit-traffikar ta’ armi, fi ksur tal-embargo tal-armi. Residenti fil-Ġermanja. Minn Diċembru 2008, għadu rikonoxxut bħala l-President tal-fergħa politika tal-FDLR-FOCA.

                     11.

                     MUSONI

                     Straton

                     IO Musoni

                     M

                     06.04.1961 (possibbilment 04.06.1961)

                     Mugambazi, Kigali, Rwanda

                     Passaport tar-Rwanda li skada fl-10.09.2004

                     29.3.2007

                     Permezz tat-tmexxija tiegħu tal-FDLR, grupp armat barrani li jopera fir-RDK, Musoni qiegħed ixekkel id-diżarm u r-ripatrijazzjoni jew is-sistemazzjoni mill-ġdid volontarji ta’ ġellieda li jagħmlu parti minn dawk il-gruppi, bi ksur tar-Riżoluzzjoni 1649 (2005). Residenti f’Neuffen, il-Ġermanja. Minn Diċembru 2008, għadu rikonoxxut bħala l-Viċi-President tal-fergħa politika tal-FDLR-FOCA.

                     12.

                     MUTEBUTSI

                     Jules

                     Jules Mutebusi, Jules Mutebuzi Kurunell Mutebutsi

                     M

                     Kivu tan-Nofs-in-nhar

                     Kongoliża (Kivu tan-Nofs-in-nhar)

                     1/11/2005

                     Magħruf bħala: ‘Kurunell Mutebutsi’. Qabel kien Deputat Kmandant Reġjonali tal-Militari tal-Għaxar MR f’April 2004, kien imkeċċi minħabba nuqqas ta’ dixxiplina u ngħaqad ma’ elementi oħra tar-rinnegat ta’ dak li qabel kien l-RCD-G biex jieħdu l-belt ta’ Bukavu bil-forza f’Mejju 04. Akkużat bir-riċeviment ta’ armamenti barra l-istrutturi tal-FARDC u l-proviżjon ta’ forniment lil gruppi armati u milizzji msemmija f’paragrafu 20 tar-Riż. 1493 (2003), fi ksur tal-embargo tal-armi. Arrestat mill-awtoritajiet Rwandiżi f’Diembru 2007 meta pprova jaqsam il-fruntiera lejn ir-RDK. Jingġad li attwalment jinsab ‘imrażżan’.

                     13.

                     NGUDJOLO

                     Matthieu Cui

                     Cui Ngudjolo

                     M

                     1.11.2005

                     ‘Kurunell’ jew ‘Ġeneral’. Kap tal-personal tal-FNI u qabel kien Kap tal-persunal tal-FRPI, eżerċita influwenza fuq linji ta’ politika u kellu kmand u kontroll fuq l-attivitajiet tal-forzi tal-FRPI, wieħed mill-gruppi armati u milizzji msemmija fil-paragrafu 20 tar-Riż. 1493 (2003), responsabbli għat-traffikar ta’ armi, fi ksur tal-embargo tal-armi. Arrestat minn MONUC f’Bunja f’Ottubru 2003. Konsenjat mill-Gvern tar-RDK lill-Qorti Kriminali Internazzjonali fis-7 ta’ Frar 2008.

                     14.

                     NJABU

                     Floribert Ngabu

                     Floribert Njabu, Floribert Ndjabu, Floribert Ngabu Ndjabu

                     M

                     1.11.2005

                     President tal-FNI, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fit-traffikar ta’ armi, fi ksur tal-embargo tal-armi. Arrestat u miżmum taħt arrest domiċiljari f’Kinshasa minn Marzu 2005 minħabba involviment tal-FNI f’abbużi tad-drittijiet umani.

                     15.

                     NKUNDA

                     Laurent

                     Laurent Nkunda Bwatare, Laurent Nkundabatware, Laurent Nkunda Mahoro Batware, Laurant Nkunda Batware

                     M

                     6.2.1967/ 2.2.1967

                     Kivu tat-Tramuntana/Rutshuru

                     Kongoliża

                     1.11.2005

                     Magħruf bħala ‘Chairman’ u ‘Papa Six’ u ‘General Nkunda’. Qabel kien Ġeneral tal-RCD-G. Ngħaqad ngħaqad ma’ elementi oħra tar-rinnegat ta’ dak li qabel kien l-RCD-G biex jieħdu l-belt ta’ Bukavu fl-04 ta’ Mejju bil-forza. Irċieva armamenti barra l-FARDC bi ksur tal-embargo tal-armi. Irċieva armamenti barra l-FARDC fi ksur tal-embargo tal-armi. Fundatur, National Congress for the People’s Defense, 2006; Uffiċjal Anzjan, Rally for Congolese Democracy-Goma (RCD-G), 1998-2006;Officer Rwandan Patriotic Front (RPF), 1992-1998. Residenti f’Tebero u Kitchanga, territorju Masisi. Minn Diċembru 2008, kmandant tas-CNDP f’Kivu tat-Tramuntana.

                     16.

                     NTAWUNGUKA

                     Pacifique

                     Kurunell Omega, Nzeri, Israel, Pacifique Ntawungula

                     M

                     1.1.1964, Est. 1964

                     Gaseke, Provinċja ta’ Gisenyi, Rwanda

                     Rwandiża

                     3.3.2009

                     Kurunell. Kmandant tal-Ewwel Diviżjoni tal-FOCA (fergħa armata tal-FDLR). Mexxejj militari ta’ grupp armat barrani li jopera fir-Repubblika Demokratika tal-Kongo, li jimpedixxi d-diżarm u r-ripatrijazzjoni volontarja u s-sistemazzjoni mill-ġdid ta’ kumbattenti, bi ksur tar-riżoluzzjoni 1857 (2008) OP 4 (b) tal-Kunsill ta’ Sigurtà. Skont evidenza miġbura mill-Grupp ta’ Esperti tal-Kumitat tas-Sanzjonijiet RDK tal-KSNU, imniżżel fid-dettall fir-rapport tiegħu tat-13 ta’ Frar 2008, bniet irkuprati mill-FDLR-FOCA kienu ġew maħtufin u abbużati sesswalment. Minn nofs l-2007, l-FDLR-FOCA, li qabel kienet tirrekluta subien f’nofs jew tard fl-età ta’ bejn it-tlettax u d-dsatax-il sena, qed tirrekluta b’qawwa żgħażagħ mill-età ta’ 10 snin. L-iżgħar fosthom imbagħad jintużaw bħala skorti, u t-tfal akbar fl-età jiġu skjerati bħala suldati fuq il-linja ta’ quddiem, skont ir-riżoluzzjoni 1857 (2008) OP4 (d) u (e) tal-Kunsill ta’ Sigurtà. Post attwali: Peti, il-fruntiera Walikale-Masisis, RDK. Irċieva taħriġ militari fl-Eġittu;

                     17.

                     NYAKUNI

                     James

                     M

                     Ugandaniża

                     1.11.2005

                     Sħab fil-kummerċ mal-‘Kmandant Jerome’, b’mod partikolari f’kuntrabandu fil-fruntiera RDK/Uganda, inkluż kuntrabandu suspettat ta’ armamenti u materjal militari fi trakkijiet mhux imfittxija. Ksur tal-embargo tal-armi u forniment ta’ għajnuna lil gruppi armati u milizzji msemmija fil-paragrafu 20 tar-Riż.1493 (2003), inkluż appoġġ finanzjarju li jippermettilhom li joperaw b’mod militari.

                     18.

                     NZEYIMANA

                     Stanislas

                     Deogratias Bigaruka Izabayo, Bigaruka, Bigurura, Izabayo Deo

                     M

                     1.1.1966; Est. 1967; Alt. 28.8.1966

                     Mugusa (Butare), Rwanda

                     Rwandiża

                     3.3.2009

                     Brigadier Ġenerali. Deputat Kmandant tal-FOCA (fergħa armata tal-FDLR). Mexxejj militari ta’ grupp armat barrani li jopera fir-Repubblika Demokratika tal-Kongo, li jimpedixxi d-diżarm u r-ripatrijazzjoni volontarja u s-sistemazzjoni mill-ġdid ta’ kumbattenti, bi ksur tar-riżoluzzjoni 1857 (2008) OP 4 (b) tal-Kunsill ta’ Sigurtà. Skont evidenza miġbura mill-Grupp ta’ Esperti tal-Kumitat tas-Sanzjonijiet RDK tal-KSNU, imniżżel fid-dettall fir-rapport tiegħu tat-13 ta’ Frar 2008, bniet irkuprati mill-FDLR-FOCA kienu ġew maħtufin u abbużati sesswalment. Minn nofs l-2007, l-FDLR-FOCA, li qabel kienet tirrekluta subien f’nofs jew tard fl-età ta’ bejn it-tlettax u d-dsatax-il sena, qed tirrekluta b’qawwa żgħażagħ tal-età ta’ 10 snin u iżjed. L-iżgħar fosthom imbagħad jintużaw bħala skorti, u t-tfal akbar fl-età jiġu skjerati bħala suldati fuq il-linja ta’ quddiem, bi ksur tar-riżoluzzjoni 1857 (2008) OP4 (d) u (e) tal-Kunsill ta’ Sigurtà. Post attwali: Kalonge, Masisi, Kivu tat-Tramuntana, RDK jew Kibua, RDK

                     19.

                     OZIA MAZIO

                     Dieudonné

                     Ozia Mazio

                     M

                     6.6.1949

                     Ariwara, DRC

                     Kongoliża

                     1.11.2005

                     Magħruf bħala: ‘Omari’, ‘Mr Omari’. President tal-FEC fit-territorju ta’ Aru. Pjanijiet finanzjarji mal-Kmandant Jerome u l-FAPC u traffikar fil-fruntiera RDK/Uganda, li ppermetta d-dispożizzjoni ta’ fornimenti u flus kontanti għall-’Kmandant Jerome’ u t-truppi tiegħu. Ksur tal-embargo tal-armi, inkluż il-forniment ta’ għajnuna lil gruppi armati u milizzja msemmija fil-paragrafu 20 tar-Riż. 1493 (2003). Miet f’Ariwara fit-23 Settembru 2008.

                     20.

                     TAGANDA

                     Bosco

                     Bosco Ntaganda, Bosco Ntagenda, Ġeneral Taganda

                     M

                     Kongoliża

                     1.11.2005

                     Magħruf bħala: ‘Terminator’, ‘Maġġur’. Kmandant militari tal-UPC/L, li jeżerċita influwenza fuq linji politiċi u jżomm kmand u kontroll fuq l-attivitajiet tal-UPC/L, wieħed mill-gruppi armati u milizzji msemmija fil-paragrafu 20 tar-Riż. 1493 (2003), involut fit-traffikar ta’ armi, fi ksur tal-embargo tal-armi. Huwa kien maħtur Ġeneral tal-FARDC f’Diċembru 2004 imma rrifjuta li jaċċetta l-promozzjoni, u għalhekk baqa’ barra l-FARDC. Minn Diċembru 2008, kap tal-personal tas-CNDP. Ibbażat f’Bunagana u Rutshuru.

         b)   Lista ta’ entitajiet imsemmija fl-Artikoli 3, 4, u 5

                     Isem

                     Psewdonimu

                     Indirizz
                     (Nru, triq, kodiċi postali, belt, pajjiż)

                     Post tat-twelid
                     (belt, pajjiż)

                     Data tar-reġistrazzjoni

                     Numru tar-reġistrazzjoni

                     Post prinċipali tan-negozju

                     Data tan-nomina

                     Informazzjoni oħra

                     21.

                     BUTEMBO AIRLINES (BAL)

                     Butembo, RDK

                     29.3.2007

                     Kumpannija tal-ajru privata, topera minn Butembo. Kisoni Kambale (miet fil-5 ta’ Lulju 2007 u sussegwentement tneħħa mil-lista fl-24 ta’ April 2008) uża l-kumpannija tal-ajru tiegħu biex jittrasporta deheb tal-FNI, razzjonijiet u armi bejn Mongwalu u Butembo. Dan jikkostitwixxi ‘l-għoti ta’ assistenza’ lil gruppi armati illegali bi ksur tal-embargo tal-armi, tar-Riżoluzzjonijiet 1493 (2003) u 1596 (2005). Minn Diċembru 2008, il-BAL ma għadhiex iżżomm liċenzja tat-tħaddim ta’ inġenji tal-ajru fir-RDK.

                     22.

                     CONGOCOM TRADING HOUSE

                     Butembo, RDK (Tel: +253 (0) 99 983 784

                     29.3.2007

                     Kumpannija tan-negozju fid-deheb f’Butembo. CONGOCOM kienet proprjetà ta’ Kisoni Kambale (miet fil-5 ta’ Lulju 2007 u sussegwentement tneħħa mil-lista fl-24 ta’ April 2008). Kisoni kiseb kważi d-deheb kollu li jiġi prodott fid-distrett ta’ Mongbwalu, li huwa kkontrollat mill-FNI. L-FNI jikseb dħul sostanzjali mit-taxxi imposti fuq din il-produzzjoni. Dan jikkostitwixxi ‘l-għoti ta’ assistenza’ lil gruppi armati illegali bi ksur tal-embargo tal-armi, tar-Riżoluzzjonijiet 1493 (2003) u 1596 (2005).

                     23.

                     COMPAGNIE AERIENNE DES GRANDS LACS (CAGL), GREAT LAKES BUSINESS

                     CAGL, Avenue Président Mobutu, Goma, RDK (CAGL għandha wkoll uffiċċju f’Gisenyi, Rwanda); GLBC, PO Box 315, Goma, RDK (GLBC għandha wkoll uffiċċju f’Gisenyi, Rwanda);

                     29.3.2007

                     CAGL u GLBC huma kumpanniji li huma l-proprjetà ta’ Douglas MPAMO, individwu li huwa diġà suġġett għal sanzjonijiet taħt ir-Riżoluzzjoni 1596 (2005). CAGL u GLBC intużaw għat-trasport ta’ armi u munizzjon bi ksur tar-Riżoluzzjoni tal-embargo tal-armi 1493 (2003) u 1596 (2005). Minn Diċembru 2008, GLBC ma għadx kellha inġenji tal-ajru operazzjonali, għalkemm diversi inġenji tal-ajru komplew itiru fl-2008 minkejja sanzjonijiet tan-NU.

                     24.

                     MACHANGA LTD

                     Kampala, Uganda

                     29.3.2007

                     Kumpannija tal-esportazzjoni tad-deheb (Diretturi: Is-Sur Rajendra Kumar Vaya u s-Sur Hirendra M. Vaya). Is-Sur Rajua) MACHANGA xtrat id-deheb permezz ta’ relazzjoni kummerċjali regolari ma’ kummerċjanti fir-RDK li kienu konnessi mill-qrib mal-milizzji. Dan jikkostitwixxi ‘l-għoti ta’ assistenza’ lil gruppi armati illegali bi ksur tal-embargo tal-armi, tar-Riżoluzzjonijiet 1493 (2003) u 1596 (2005).

                     25.

                     TOUS POUR LA PAIX ET LE DEVELOPPMENT (NGO)

                     TPD

                     Goma, Kivu tat-Tramuntana

                     1.11.2005

                     Implikata fil-ksur tal-embargo tal-armi, billi pprovdiet għajnuna lill-RCD-G, b’mod partikolari billi forniet trakkijiet għat-trasport ta’ armi u truppi, u anke billi ttrasportat armi għad-distribuzzjoni, lil partijiet tal-popolazzjoni f’Masisi u Rutshuru, Kivu tat-Tramuntana, fil-bidu tal-2005. Minn Diċembru 2008, TPD kienet għadha teżisti u kellha uffiċċji f’diversi bliet fit-territorji Masisi u Rutshuru, iżda l-attivitajiet tagħha kienu kważi waqfu.

                     26.

                     UGANDA COMMERCIAL IMPEC (UCI) LTD

                     Kajoka Street, Kisemente Kampala, Uganda (Tel: +256 41 533 578/9); indirizz alternattiv: PO Box 22709, Kampala, Uganda

                     29.3.2007

                     Kumpannija tal-esportazzjoni tad-deheb f’Kampala. (Diretturi Is-Sur Kunal LODHIA u s-Sur J.V. LODHIA). UCI xtrat id-deheb permezz ta’ relazzjoni kummerċjali regolari ma’ kummerċjanti fir-RDK li kienu konnessi mill-qrib mal-milizzji. Dan jikkostitwixxi ‘l-għoti ta’ assistenza’ lil gruppi armati illegali bi ksur tal-embargo tal-armi, tar-Riżoluzzjonijiet 1493 (2003) u 1596 (2005).”


title: 2008/192/KE: Deċiżjoni tal-Kunsill tat- 18 ta’ Frar 2008 dwar il-konklużjoni tal-Ftehim bejn il-Komunità Ewropea u r-Repubblika Orjentali ta’ l-Urugwaj dwar ċerti aspetti tas-servizzi ta’ l-ajru

text:
               5.3.2008

               MT

               Il-Ġurnal Uffiċjali ta’ l-Unjoni Ewropea

               L 60/26

         DEĊIŻJONI TAL-KUNSILL
   tat-18 ta’ Frar 2008
   dwar il-konklużjoni tal-Ftehim bejn il-Komunità Ewropea u r-Repubblika Orjentali ta’ l-Urugwaj dwar ċerti aspetti tas-servizzi ta’ l-ajru
   (2008/192/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 80(2) flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) u l-ewwel subparagrafu ta’ l-Artikolu 300(3) tiegħu,
   Wara li kkunsidra l-proposta tal-Kummissjoni,
   Wara li kkunsidra l-opinjoni tal-Parlament Ewropew (1),
   Billi:

               (1)

               Permezz ta’ Deċiżjoni tal-5 ta’ Ġunju 2003, il-Kunsill awtorizza lill-Kummissjoni sabiex tiftaħ negozjati ma’ pajjiżi terzi dwar is-sostituzzjoni ta’ ċerti dispożizzjonijiet fi ftehim bilaterali eżistenti bi ftehim Komunitarju.

               (2)

               Il-Kummissjoni nnegozjat f’isem il-Komunità ftehim mar-Repubblika Orjentali ta’ l-Urugwaj dwar ċerti aspetti tas-servizzi ta’ l-ajru konformement mal-mekkanizmi u d-direttivi fl-Anness mad-Deċiżjoni tal-5 ta’ Ġunju 2003.

               (3)

               Il-Ftehim ġie ffirmat f’isem il-Komunità suġġett għall-konklużjoni eventwalment possibbli tiegħu f’data aktar tard, konformement mad-Deċiżjoni tal-Kunsill 2006/848/KE (2).

               (4)

               Il-Ftehim għandu jiġi approvat,

         IDDEĊIEDA KIF ĠEJ:
   Artikolu 1
   Il-Ftehim bejn il-Komunità Ewropea u r-Repubblika Orjentali ta’ l-Urugwaj dwar ċerti aspetti tas-servizzi ta’ l-ajru huwa b’dan approvat f’isem il-Komunità.
   Artikolu 2
   Il-President tal-Kunsill huwa awtorizzat li jinnomina l-persuna li jkollha s-setgħa tagħti n-notifika prevista fl-Artikolu 9(1) tal-Ftehim.

      Magħmul fi Brussell, 18 ta’ Frar 2008.

            Għall-Kunsill

            Il-President

         D. RUPEL

      (1)  Opinjoni tat-12 ta’ Ottubru 2006 (għadha mhijiex ippubblikata fil-Ġurnal Uffiċjali).

      (2)  ĠU L 330, 28.11.2006, p. 18.


title: 2012/629/UE: Deċiżjoni tal-Kummissjoni tal- 10 ta’ Ottubru 2012 li temenda d-Deċiżjoni tal-Kummissjoni 2008/577/KE li taċċetta l-impenji offruti b’rabta mal-proċediment tal-anti-dumping fir-rigward tal-importazzjonijiet tan-nitrat tal-ammonju li joriġinaw mir-Russja

text:
               11.10.2012

               MT

               Il-Ġurnal Uffiċjali tal-Unjoni Ewropea

               L 277/8

         DEĊIŻJONI TAL-KUMMISSJONI
   tal-10 ta’ Ottubru 2012
   li temenda d-Deċiżjoni tal-Kummissjoni 2008/577/KE li taċċetta l-impenji offruti b’rabta mal-proċediment tal-anti-dumping fir-rigward tal-importazzjonijiet tan-nitrat tal-ammonju li joriġinaw mir-Russja
   (2012/629/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1225/2009 tat-30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 8 u 9 tiegħu,
   Wara li kkonsultat il-Kumitat Konsultattiv,
   Billi:
   A.   IL-MIŻURI EŻISTENTI

               (1)

               Bir-Regolament (KE) Nru 2022/95 (2), il-Kunsill impona dazju anti-dumping definittiv fuq l-importazzjonijiet tan-nitrat tal-ammonju li joriġinaw mir-Russja. Wara talba għal skadenza u reviżjoni interim, bir-Regolament (KE) Nru 658/2002 (3), il-Kunsill impona dazju anti-dumping definittiv fuq l-importazzjonijiet tan-nitrat tal-ammonju li joriġinaw mir-Russja. Wara talba għal skadenza u reviżjoni interim oħra, bir-Regolament (KE) Nru 661/2008 (4), il-Kunsill impona dazju anti-dumping definittiv fuq l-importazzjonijiet tan-nitrat tal-ammonju li joriġinaw mir-Russja. Dan ir-Regolament ġie emendat l-aħħar bir-Regolament tal-Kunsill (KE) Nru 989/2009 (5).

               (2)

               Il-Kummissjoni, bid-Deċiżjoni 2008/577/KE (6) (“id-Deċiżjoni”) aċċettat prezz ta’ impenn (“l-impenn”), inter alia, mill-kumpaniji l-Open Joint Stock Company (OJSC) “Azot’”, Novomoskovsk, ir-Russja, jew l-Open Joint Stock Company (OJSC) “Nevinnomyssky Azot”, Nevinnomyssk, ir-Russja, li tikkonċerna l-importazzjonijiet tan-nitrat tal-ammonju manifatturati minn dawn il-kumpaniji, u jew mibjugħin direttament lill-ewwel klijent indipendenti fl-Unjoni jew mibjugħin permezz tal-Eurochem Trading GmbH, Zug, l-Isvizzera, jew permezz tal-Open Joint Stock Company (OJSC) Mineral and Chemical Company “Eurochem”, Moska, ir-Russja u l-EuroChem Trading GmbH, Zug, l-Isvizzera, (“l-Eurochem Group”) lill-ewwel klijent indipendenti fl-Unjoni.

               (3)

               Bl-istess Deċiżjoni, il-Kummissjoni aċċettat wkoll impenn minn kumpanija mill-Ukraina. Il-miżuri dwar l-importazzjonijiet tan-nitrat tal-ammonju li joriġinaw mill-Ukraina skadew fis-17 ta’ Ġunju 2012 (7) u għalhekk l-impenn relatat skada wkoll fl-istess jum.

               (4)

               L-impenn aċċettat mill-Eurochem Group hu bbażat fuq tliet elementi, jiġifieri (1) indiċjar tal-prezzijiet minimi f’konformità mal-kwotazzjonijiet pubbliċi internazzjonali, (2) livell massimu kwantitattiv u (3) impenn li ma jbigħx il-prodotti koperti bl-impenn lill-istess klijenti fl-Unjoni Ewropea lil min ibigħu prodotti oħra, bl-eċċezzjoni ta’ ċerti prodotti oħra li għalihom l-Eurochem Group impenjaw irwieħhom li jirrispettaw reġimi speċifiċi ta’ prezzijiet.

               (5)

               Kif intqal fil-premessa 14 tad-Deċiżjoni, meta kien aċċettat l-impenn, l-istruttura tal-bejgħ tal-Eurochem Group kien tali li l-Kummissjoni kkunsidrat ir-riskju li jkun evitat l-impenn bħala limitat.

         B.   ĊIRKOSTANZI MIBDULA

               (6)

               F’April 2012, l-Eurochem Group informa lill-Kummissjoni b’bidla fl-istruttura korporattiva u tal-bejgħ, jiġifieri li xtrat faċilità tal-produzzjoni u l-bejgħ tal-fertilizzanti fl-Unjoni Ewropea li tipproduċi u tbigħ mhux biss il-prodotti koperti iżda wkoll varejtà ta’ prodotti fertilizzanti oħra.

               (7)

               Il-Kummissjoni analizzat l-implikazzjonijiet ta’ dan l-akkwist u kkunsidrat li hemm riskju kbir ta’ kumpens doppju. Tabilħaqq, jekk il-faċilità ta’ produzzjoni u bejgħ ta’ fertilizzanti akkwistata reċentement mill-Eurochem Group fl-Unjoni Ewropea tbigħ kwalunkwe mill-prodotti tiegħu lill-istess klijenti bħall-membri l-oħra tal-Eurochem Group, il-prezzijiet ta’ tali tranżazzjonijiet jistgħu jkunu ffissati b’mod li jkunu ta’ kumpens għall-Prezzijiet ta’ Importazzjoni Minimi suġġetti għall-impenn. Madankollu tali kumpens ma jkunx identifikabbli mill-attivitajiet ta’ monitoraġġ peress li l-istruttura tal-prezz għall-maġġoranza tal-prodotti manifatturati mill-faċilità ta’ produzzjoni u bejgħ ta’ fertilizzanti akkwistata reċentement mhix suġġetta għal xi sors disponibbli pubblikament, u għalhekk ma jistax ikun ivverifikat jekk il-prezzijiet imħallsa mill-klijenti jaqblux mal-valur tal-prodotti jew li jieħdu kont tar-roħs potenzjali sabiex ikunu kkumpensati t-transazzjonijiet suġġetti għall-impenn li għalih Prezz Minimu ta’ Importazzjoni jrid jkun rispettat. Fi kliem ieħor, il-monitoraġġ tal-impenn ma jkunx prattiku u ma jistax isir. Il-Kummissjoni informat lill-Eurochem Group kif inhu xieraq u ħabbret li hi favur li tikkunsidra l-irtirar tal-impenn.

               (8)

               Sussegwentement, l-Eurochem Group offra li ma jbigħx lill-istess klijenti prodotti koperti mill-impenn li, jew huma ta’ oriġini Russa jew li joriġinaw mill-UE. L-Eurochem Group kien se japplika id-dixxiplina tal-prezzijiet eżistenti li tikkonċerna l-bejgħ tal-prodotti l-oħra lil dawk il-prodotti li joriġinaw mill-UE. Il-bejgħ kollu ta’ oriġini Russa u tal-UE għandu jiġi rrappurtat ukoll.

               (9)

               Il-Kummissjoni tikkonsidra li dawn l-impenji ma jistgħux ibiddlu l-valutazzjoni inizjali tagħha għar-raġunijiet li ġejjin: (1) prodotti li joriġinaw mill-UE ma jistgħux ikunu suġġetti għal dixxiplina ta’ prezzijiet, (2) mhux il-prodotti manifatturati kollha li joriġinaw mill-UE jkunu suġġetti għar-rappurtar u (3) il-monitoraġġ ta’ tali impenn ma jkunx prattiku kif ġie ddikjarat fil-premessa 7 hawn fuq.

               (10)

               Barra minn hekk, ma jistax ikun eskluż li xi wħud mill-kwotazzjonijiet tal-prezzijiet (li huma l-bażi għall-mekkaniżmu tal-indiċjar tal-prezzijiet) ikunu influwenzati bl-akkwist tal-faċilitajiet ta’ produzzjoni u bejgħ bbażati fl-UE.

               (11)

               Fl-aħħar nett, f’Lulju 2012, l-Eurochem Group informa lill-Kummissjoni b’bidla oħra fl-istruttura korporattiva tiegħu, jiġifieri li wieħed mill-membri li jikkummerċjalizza l-prodott ikkonċernat akkwista l-kontroll permezz ta’ ishma ta’ grupp ta’ distribuzzjoni ta’ fertilizzanti li jinsab kemm f’pajjiżi terzi kif ukoll fl-UE. Dan kien żieda fuq ir-riskju akbar ta’ kumpens doppju u n-nuqqas ta’ prattiċità tal-impenn kien kien spjegat fil-premessa 7 hawn fuq.

               (12)

               Abbażi tal-kunsiderazzjonijiet hawn fuq, il-Kummissjoni kkonkludiet li wara l-ewwel bidla fl-istruttura korporattiva u ta’ bejgħ tal-kumpanija, hemm ir-riskju għoli ta’ kumpens doppju u l-impenn aċċettat mill-Eurochem Group ma jibqax prattiku u għalhekk għandu jkun rtirat.

               (13)

               L-Eurochem Group ġie informat bil-konklużjonijiet tal-Kummissjoni u ngħata opportunità li jikkummenta.

         C.   IL-PREŻENTAZZJONIJIET BIL-MIKTUB

               (14)

               Il-Eurochem Group ingħata l-opportunità li jinstema’ u ntlaqgħu wkoll sottomissjonijiet bil-miktub li fihom il-Eurochem Group offra li ma jbigħx il-prodott kopert mill-impenn lil ebda klijent li tbigħlu kwalunkwe prodott il-faċilità li tipproduċi u tbiegħ il-fertilizzanti fl-UE, riċentement mixtrija mill-istess Eurochem Group. Il-Eurochem Group spjega wkoll li l-grupp ta’ distribuzzjoni tal-fertillizzant imsemmi huwa l-kanal tal-bejgħ tradizzjonali tal-faċilità tal-produzzjoni u l-bejgħ fl-UE li għadu kif xtara u għaldaqstant dan ma joħloqx aktar riskju ta’ kumpens trasversali. Barra minn hekk, il-Eurochem Group saħaq li l-influwenza fuq il-kwotazzjonijiet tal-prezz hija teoretika għaliex ikun kontra l-interess kummerċjali tiegħu li jiffissa prezz tal-bejgħ iżjed baxx fuq in-nitrat tal-ammonju tiegħu li joriġina mill-UE biex inaqqas il-Prezzijiet ta’ Importazzjoni Minimi indiċizzat għan-nitrat tal-ammonju li joriġina mir-Russja.

               (15)

               Il-Kummissjoni hija tal-fehma li l-impenn rivedut ma jbiddilx l-eżitu tal-ewwel valutazzjoni tagħha dwar l-imprattikabbiltà ta’ dan l-impenn. L-ewwel nett, minkejja li l-grupp li jiddistribwixxi l-fertilizzant huwa l-kanal tradizzjonali tal-bejgħ tal-faċilità ta’ produzzjoni u bejgħ fl-UE li għadu kif xtara, xorta waħda huwa kanal ġdid tal-bejgħ għall-Eurochem Group. Għaldaqstant, il-monitoraġġ tal-impenn xorta jirrikjedi li l-bejgħ kollu tal-faċilità tal-produzzjoni u l-bejgħ tal-Eurochem Group fl-UE jiġi vverifikat biex ikun aċċertat li ma hemmx kumpens trasversali, u dan irendi monitoraġġ peżanti wisq. It-tieni, l-influwenza probabbli fuq il-kwotazzjonijiet tal-prezz ma tistax tiġi eliminata minħabba li attwalment il-kwotazzjonijiet tal-prezz li jintużaw biex jiġu stabbiliti l-Prezzijiet ta’ Importazzjoni Minimi se jkunu affettwati mill-bejgħ mill-faċilità ta’ produzzjoni tal-fertilizzant fl-UE li għadha kif inxrat.

         D.   L-EMENDA TAD-DEĊIŻJONI 2008/577/KE

               (16)

               Għalhekk, skont l-Artikolu 8(9) tar-Regolament bażiku u wkoll skont il-klawżoli rilevanti tal-impenn, li jawtorizzaw lill-Kummissjoni biex tirtira unilateralment l-impenn, il-Kummissjoni kkonkludiet li l-aċċettazzjoni tal-impenn offrut mill-Eurochem Group għandha tiġi rtirata u d-Deċiżjoni 2008/577/KE għandha tiġi emendata. Bl-istess mod, id-dazju anti-dumping definittiv impost bl-Artikoli 1 u 2 tar-Regolament (KE) Nru 661/2008 għandu japplika fuq l-importazzjonijiet tal-prodott ikkonċernat manifatturat mill-Eurochem Group (il-kodiċi addizzjonali tat-Taric A522),

         ADOTTAT DIN ID-DEĊIŻJONI:
   Artikolu 1
   L-accettazzjoni tal-impenn marbut mal-kumpaniji l-Open Joint Stock Company (OJSC) “Azot’”, Novomoskovsk, ir-Russja, jew l-Open Joint Stock Company (OJSC) “Nevinnomyssky Azot”, Nevinnomyssk, ir-Russja, li tikkonċerna l-importazzjonijiet tan-nitrat tal-ammonju manifatturati minn dawn il-kumpaniji, u jew mibjugħin direttamernt lill-ewwel klijent indipendenti fl-Unjoni jew permezz tal-Eurochem Trading GmbH, Zug, l-Isvizzera jew mibjugħin permezz l-Open Joint Stock Company (OJSC) Mineral and Chemical Company “Eurochem”, Moska, ir-Russja u EuroChem Trading GmbH, Zug, l-Isvizzera, (“l-Eurochem Group”) lill-ewwel klijent indipendenti fl-Unjoni (il-kodiċi addizzjonali tat-Taric A522) hawn hi rtirata.
   Artikolu 2
   It-tabella tal-Artikolu 1 fid-Deċiżjoni 2008/577/KE qed tinbidel bit-tabella li ġejja:

                  “Pajjiż

                  Kumpaniji

                  Kodiċi Taric addizzjonali

                  Ir-Russja

                  JSC Acron, Veliky Novgorod, ir-Russja u JSC Dorogobuzh, Dorogobuzh, ir-Russja, membri tal-“Acron” Holding Company

                  A532 ”

   Artikolu 3
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussell, l-10 ta’ Ottubru 2012.

            Għall-Kummissjoni

            Il-President

         José Manuel BARROSO

      (1)  ĠU L 343, 22.12.2009, p. 51.

      (2)  ĠU L 198, 23.8.1995, p. 1.

      (3)  ĠU L 102, 18.4.2002, p. 1.

      (4)  ĠU L 185, 12.7.2008, p. 1.

      (5)  ĠU L 278, 23.10.2009, p. 1.

      (6)  ĠU L 185, 12.7.2008, p. 43.

      (7)  ĠU C 171, 16.6.2012, p. 25.


title: 2008/577/KE: Deċiżjoni tal-Kummissjoni ta’ l- 4 ta’ Lulju 2008 li taċċetta l-impenji offruti b’rabta mal-proċediment ta’ l-anti-dumping fir-rigward ta’ l-importazzjoni ta’ l-ammonium nitrate li joriġina fir-Russja u fl-Ukraina

text:
               12.7.2008

               MT

               Il-Ġurnal Uffiċjali ta’ l-Unjoni Ewropea

               L 185/43

         DEĊIŻJONI TAL-KUMMISSJONI
   ta’ l-4 ta’ Lulju 2008
   li taċċetta l-impenji offruti b’rabta mal-proċediment ta’ l-anti-dumping fir-rigward ta’ l-importazzjoni ta’ l-ammonium nitrate li joriġina fir-Russja u fl-Ukraina
   (2008/577/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikoli 8 u 9 tiegħu,
   Wara li kkonsultat il-Kumitat Konsultattiv,
   Billi:
   A.   PROĊEDURA

               (1)

               Bir-Regolament (KE) Nru 2022/95 (2), il-Kunsill impona dazju definittiv ta’ l-anti-dumping fuq importazzjoni tan-nitrat ta’ l-ammonju li joriġina mir-Russja. Skond investigazzjoni ulterjuri, li stabbiliet li d-dazju kien qed jiġi assorbit, il-miżuri kienu emendati bir-Regolament (KE) Nru 663/98 tal-Kunsill (3) Wara talba għal reviżjoni interim u għal skadenza skond l-Artikolu 11(2) u 11(3) tar-Regolament bażiku, il-Kunsill impona bir-Regolament (KE) Nru 658/2002 (4), dazju definittiv ta’ l-anti-dumping ta’ 47.07 Ewro għal kull tunnellata fuq l-importazzjonijiet tan-nitrat ta’ l-ammonju li taqa’ taħt il-kodiċi NM 3102 30 90 u 3102 40 90 u li toriġina fir-Russja.

               (2)

               Bir-Regolament (KE) Nru 132/2001 (5), il-Kunsill impona dazju definittiv ta’ l-anti-dumping ta’ 33.25 EUR għal kull tunnellata fuq importazzjonijiet tal-prodott ikkonċernat li joriġina fl-Ukraina. Wara reviżjoni ta’ skadenza mibdija f’Jannar 2006, il-Kunsill, permezz tar-Regolament (KE) Nru 442/2007 (6), ġedded dawn il-miżuri fil-livell attwali tagħhom għal sentejn.

               (3)

               Permezz tar-Regolament (KE) Nru 993/2004 (7), il-Kunsill ippreveda l-eżenzjoni mid-dazji ta’ l-antidumping ta’ l-importazzjonijiet fl-Istati Membri ġodda li ssieħbu fl-Unjoni Ewropea fl-1 ta’ Mejju 2004 (“l-UE-10”), skond it-termini ta’ l-impenji speċjali (“impenji tat-tkabbir”), u awtorizza lill-Kummissjoni biex taċċetta dawk l-impenji tat-tkabbir. Fuq din il-bażi, il-Kummissjoni, permezz tar-Regolament (KE) Nru 1001/2004 (8), aċċettat tliet impenji tat-tkabbir offruti mill-produtturi esportaturi tar-Russja Open Joint Stock Company (OJSC) Mineral and Chemical Company “Eurochem”, membru ta’ l-“Acron” Holding Company “Acron”, u l-produttur esportatur ta’ l-Ukraina, Open Joint Stock Company (OJSC) Azot Cherkassy “Cherkassy”.

               (4)

               Skond ir-Regolament (KE) Nru 1996/2004 (9), il-Kummissjoni aċċettat impenn ġdid mill-produtturi esportaturi, imsemmija hawn fuq sa l-20 ta’ Mejju 2005.

               (5)

               Skond ir-Regolament (KE) Nru 945/2005 (10), wara reviżjoni interim limitata fl-ambitu għad-definizzjoni tal-prodott ikkonċernat, il-Kunsill iddeċieda li d-definizzjoni tal-prodott ikkonċernat għandha tiġi ċċarata u l-miżuri fis-seħħ għandhom jgħoddu wkoll għall-prodott ikkonċernat meta jiġi inkorporat ma’ fertilizzanti oħra, bi proporzjon mal-kontenut ta’ nitrat ta’ l-ammonju li jkollhom, flimkien ma’ sustanzi u nutrijenti oħra marġinali.

               (6)

               Fit-30 ta’ Novembru 2005, il-Kummissjoni ħabbret permezz ta’ avviż ippubblikat fil-Ġurnal Uffiċjali ta’ l-Unjoni Ewropea
                   (11), il-bidu ta’ reviżjoni parzjali interim dwar l-importazzjonijiet fil-Komunità ta’ nitrat ta’ l-ammonju li joriġina fir-Russja fuq talba tal-Eurochem.

               (7)

               Fid-19 ta’ Diċembru 2006, il-Kummissjoni ħabbret permezz ta’ avviż ippubblikat fil-Ġurnal Uffiċjali ta’ l-Unjoni Ewropea
                   (12), il-bidu ta’ reviżjoni parzjali interim dwar l-importazzjonijiet fil-Komunità ta’ nitrat ta’ l-ammonju li joriġina fir-Russja fuq talba tal-Eurochem.

               (8)

               Fid-19 ta’ Diċembru 2006, il-Kummissjoni ħabbret permezz ta’ avviż ippubblikat fil-Ġurnal Uffiċjali ta’ l-Unjoni Ewropea
                   (13), il-bidu ta’ reviżjoni parzjali interim dwar l-importazzjonijiet fil-Komunità ta’ nitrat ta’ l-ammonju li joriġina fl-Ukraina fuq talba ta’ Cherkassy.

               (9)

               Ir-riżultati u l-konklużjonijiet definittivi ta’ reviżjoni parzjali interim dwar Acron u Cherkassy huma stabbiliti fir-Regolament tal-Kunsill (KE) Nru 236/2008 (14) u r-Regolament tal-Kunsill (KE) Nru 237/2008 (15). Matul ir-reviżjoni interim Acron and Cherkassy esprimew interess li joffru impenn għal prezz iżda il-kumpanija naqset milli tissottometti offerta ssostanzjata kif xieraq fil-limitu taż-żmien kif stabbilit fl-Artikolu 8(2) tar-Regolament bażiku. Madankollu, kif iddikjarat fir-Regolamenti tal-Kunsill imsemmija hawn fuq, il-Kunsill ikkunsidra li ż-żewġ kumpaniji għandhom eċċezzjonalment jitħallew li jispiċċaw l-offerta ta’ impenn tagħhom fiż-żmien għaxart ijiem kalendarji mid-dħul fis-seħħ ta’ dak ir-Regolament minħabba r-raġunijiet mogħtija fil-premessi (61) u (62) tar-Regolament tal-Kunsill (KE) Nru 236/2008 u l-premessi (46) u (47) tar-Regolament tal-Kunsill (KE) Nru 237/2008. Wara l-pubblikazzjoni tar-Regolamenti tal-Kunsill imsemmija hawn fuq u fil-limitu taż-żmien kif stipulat f’dawn ir-Regolamenti, Acron and Cherkassy ssottomettew impenji fuq il-prezz aċċettabbli skond l-Artikolu 8(1) tar-Regolament bażiku.

               (10)

               Ir-riżultati u l-konklużjonijiet definittivi ta’ reviżjoni parzjali interim dwar l-Eurochem huma stabbiliti fir-Regolament tal-Kunsill (KE) Nru 661/2008 (16) li jimponu dazju definittiv ta’ l-anti-dumping fuq l-importazzjonijiet tan-nitrat ta’ l-ammonju li joriġina mir-Russja. Fl-andament ta’ l-investigazzjoni l-Eurochem issottometta impenn ta’ prezzijiet aċċettabbli skond l-Artikolu 8(1) tar-Regolament bażiku.

               (11)

               Dawn il-miżuri nżammu bir-Regolament tal-Kunsill (KE) Nru 661/2008 wara reviżjoni ta’ skadenza li bdiet fl-14 ta’ April 2007 (17).

         B.   IMPENJI

               (12)

               Fil-qafas ta’ dawn ir-reviżjonijiet parzjali interim, il-produtturi esportaturi offrew impenji skond l-Artikolu 8(1) tar-Regolament bażiku. F’dawn l-impenji, il-produtturi esportaturi offrew li jbiegħu l-prodott ikkonċernat fil-livelli ta’ prezz jew ogħla minnhom li jeliminaw l-effetti dannużi ta’ dumping. Barra minn hekk, l-offerti magħmula jipprovdu għall-indiċjar tal-prezzijiet minimi skond il-kwotazzjonijiet pubbliċi internazzjonali tal-prodott ikkonċernat, minħabba li l-prezzijiet tal-prodott ikkonċernat ivarjaw b’mod sinifikanti. Il-produtturi esportaturi offrew ukoll li jirrispettaw ċertu limitu massimu kwantitattiv sabiex jevitaw li l-importazzjonijet tagħhom ikunu jistgħu jinfluwenzaw il-prezzijiet fi Franza jew fir-Renju Unit. Dawn il-prezzijiet iservu bħala bażi għall-indiċjar. Il-livell tal-limiti massimi kwantitattivi stabbilit b’total ta’ madwar 12 % tal-konsum totali Komunitarju tal-prodott ikkonċernat.

               (13)

               Barra dan, il-produtturi esportaturi - sabiex inaqqsu r-riskju ta’ ksur ta’ prezzijiet permezz ta’ kumpens trasversali tal-prezzijiet - offrew li ma jbiegħux il-prodott kopert bl-impenji lill-istess klijenti fil-Komunità Ewropea li lilhom ibiegħu prodotti oħra, bl-eċċezzjoni ta’ ċerti prodotti oħra li għalihom il-produtturi esportaturi jimpenjaw lilhom nnifishom li jirrispettaw skemi speċifiċi ta’ prezzijiet.

               (14)

               Il-produtturi esportaturi se jipprovdu wkoll tagħrif regolari u dettaljat lill-Kummissjoni dwar l-esportazzjonijiet tagħhom lejn il-Komunità, li jfisser li l-impenji jistgħu jiġu ssorveljati b’mod effettiv mill-Kummissjoni. Barra min hekk, l-istrutturi tal-bejgħ tal-produtturi esportaturi hi b’tali mod li l-Kummissjoni tikkunsidra li r-riskju li l-impenji mifthiema ma jiġux irrispettati hu limitat.

               (15)

               Wara l-iżvelar ta’ l-offerti ta’ impenn, l-industrija Komunitarja oġġezzjonat għal dawn l-offerti ta’ impenn. L-industrija Komunitarja argumentat li l-prezzijiet tal-prodott ikkonċernat huma imprevedibbli u li l-indiċjar tal-prezzijiet minimi bbażat fuq il-prezzijiet ikkwotati tal-prodott ikkonċernat ma jaħdimx taħt il-kundizzjonijiet kollha tas-suq, b’mod partikolari dan ma jaħdimx f’suq immexxi mill-provvista. Għalhekk, l-industrija Komunitarja ssuġġeriet li tibbaża l-indiċjar tal-prezzijiet minimi fuq il-prezzijiet tal-gass naturali kif ikkwotat f’Waidhaus. Madankollu, f’dan ir-rigward għandu jiġi nnutat li indiċjar ibbażat fuq il-prezz tal-gass naturali mhux ikkunsidrat li hu possibbli f’dawn il-każijiet minħabba l-korrelazzjoni dgħajfa bejn il-prezzijiet tal-prodott ikkonċernat u l-gass naturali. F’dak li jikkonċerna l-kummenti ta’ l-industrija Komunitarja li f’suq immexxi mill-provvista l-formola attwali ta’ indiċjar ma tistax taħdem, ġie nnotat li l-Kummissjoni se tissorvelja dawn l-impenji u jekk tkun teżisti evidenza prima facie li dawn l-impenji ma għadhomx fattibbli, il-Kummissjoni għandha taġixxi b’ħeffa biex tirrimedja s-sitwazzjoni, kif stabbilit fil-Premessa (19).

               (16)

               L-industrija Komunitarja kompliet targumenta li l-livell tal-limiti massimi kwantitattivi se jkunu għoljin iżżejjed u talbet biex dawn jiġu stabbiliti għal massimu ta’ 4 % tat-konsum totali Komunitarju. Hi ddikkjarat li l-kumpaniji se jkunu jistgħu jinfluwenzaw il-prezzijiet fis-suq Komunitarju bl-ammonti msemmija fil–premessa (12) u b’hekk ma jħallux jaħdem l-indiċjar tal-prezzijiet minimi. F’dan ir-rigward għandu jiġi nnotat li l-limitu massimu kwantitattiv ġie stabbilit f’livell li kien ikkunsidrat li (i) jillimita b’mod sodisfaċenti r-riskju ta’ kumpaniji li jinfluwenzaw l-prezzijiet fis-suq tar-Renju Unit u Franċiż biex b’hekk il-formola ta’ l-indiċjar ma tkunx fattibbli (ii) ikun għoli biżżejjed biex b’hekk l-impenji jibqgħu prattikabbli fl-istess waqt. Barra minn hekk, l-industrija Komunitarja naqset li tissostanza l-argument tagħha u turi kif kwalunkwe kwantità li taqbeż l-4 % tal-konsum totali Komunitarju se tkun biżżejjed biex ikollha impatt detrimentali fuq il-prezzijiet.

               (17)

               Barra minn hekk l-industrija Komunitarja pproponiet l-introduzzjoni ta’ “limitu massimu kwantitattiv progressiv” fejn il-limitu massimu kwantitattiv ta’ kull produttur esportatur għandu jiżdied fuq bażi annwali li jkun dipendenti fuq ir-rispett li jagħti lit-termini ta’ l-impenn. Madankollu dan is-suġġeriment mhux aċċettat minħabba li l-għan waħdieni tal-limiti massimi kwantitattivi hu li jiġi limitat ir-riskju li jiġu influwenzati l-prezzijiet li fuqhom hu bbażat l-indiċjar ta’ prezz minimu. Għandu wkoll jiġi nnutat li f’każ ta’ ksur ta’ l-impenn, l-aċċettazzjoni ta’ l-impenn innifisha tista’ tkun irtirata.

               (18)

               Barra minn hekk, l-industrija fil-Komunità argumentat li minħabba li l-produtturi esportaturi jistgħu jbigħu prodotti oħra flimkien mal-prodott kopert mill-impenn lill-istess klijenti fil-Komunità Ewropea, hemm riskju għoli ta’ kumpens trasversali, jiġifieri l-prodotti mhux koperti mill-impenn jistgħu jinbigħu bi prezzijiet artifiċjalment baxxi sabiex jikkumpensaw il-prezzijiet minimi għall-prodotti koperti mill-impenn. F’dan ir-rigward, għandu jkun innutat, kif indikat fil-premessa (11), l-impenn fih klawsoli speċifiċi sabiex ikun illimitat ir-riskju ta’ kumpens trasversali. Għalhekk, it-tħassib ta’ l-industrija tal-Komunità kien indirizzat biżżejjed.

               (19)

               Fid-dawl ta’ dan ta’ hawn fuq, l-impenji offruti mill-produtturi esportaturi Russi u Ukraini huma aċċettabbli.

               (20)

               Madankollu, minħabba l-elementi speċjali ta’ dawn l-impenji (eż. b’mod partikolari l-formola ta’ indiċjar) il-Kummissjoni se tivvaluta b’mod regolari l-prattiċità ta’ dawn l-impenji. Għal valutazzjoni tagħha ta’ prattiċità, il-Kummissjoni se tikkunsidra, dawn il-kriterji li ġejjin, iżda hi mhix ristretta għalihom: il-prezzijiet tal-prodott ikkonċernat fis-suq Franċiż u r-Renju Unit; il-livell tal-koeffiċjent tal-formola ta’ indiċjar; il-prezzijiet tal-bejgħ tal-produttur esportatur kif irrapportat minnhom fir-rapporti ta’ bejgħ tagħhom ta’ kull tliet xhur; il-profittabilità ta’ l-industrija tal-Komunità. B’mod partikolari, jekk din il-valutazzjoni ta’ prattiċità turi li t-tnaqqis tal-profitt ta’ l-industrija Komunitarja hu attribwit għall-impenji, il-Kummissjoni tagħmel ħilitha biex tirtira kemm jista’ jkun malajr l-aċċettazzjoni ta’ l-impenji skond l-Artikolu 8(9) tar-Regolament bażiku.

               (21)

               Sabiex il-Kummissjoni tkun tista’ tissorvelja b’mod effettiv il-konformità tal-kumpaniji ma’ l-impenji, meta t-talba għar-rilaxx għaċ-ċirkolazzjoni ħielsa skond l-impenn titressaq quddiem l-awtorità tad-dwana rilevanti, l-eżenzjoni mid-dazju ta’ anti-dumping ser tkun bil-kundizzjoni li (i) il-preżentazzjoni tal-fattura ta’ l-impenn jkun fiha għall-inqas dawk l-elementi elenkati fl-Anness tar-Regolament (KE) Nru 661/2008 u fl-Anness tar-Regolament (KE) Nru 662/2008 tal-Kunsill (18). (ii) il-fatt li l-prodotti importati jiġu manifatturati, mibgħuta u fatturati direttament mill-kumpaniji msemmija lill-ewwel konsumatur indipendenti fil-Komunità; u (iii) il-fatt li l-prodotti ddikjarati u ppreżentati lid-dwana jaqblu preċiżament mad-deskrizzjoni tal-fattura ta’ l-impenn. Meta ma titressaq l-ebda fattura bħal din, jew meta din ma tikkorrispondix mal-prodott ippreżentat lid-dwana, minflok għandha titħallas ir-rata ta’ dazju ta’ l-anti-dumping xierqa.

               (22)

               Biex jiġi żgurat iżjed ir-rispett ta’ dawn l-impenji, l-importaturi ġew mgħarrfa bir-Regolament (KE) Nru 661/2008 u bir-Regolament (KE) Nru 662/2008 li jekk ma jintlaħqux il-kundizzjonijiet stipulati b’dawn ir-Regolamenti, jew l-irtirar mill-Kummissjoni ta’ l-aċċettazzjoni ta’ l-impenn, dan jista’ jwassal biex jinħoloq dejn doganali għat-tranżazzjonijiet rilevanti.

               (23)

               Fil-każ ta’ ksur jew irtirar ta’ l-impenn, jew fil-każ ta’ rtirar ta’ l-aċċettazzjoni ta’ l-impenn mill-Kummissjoni, id-dazju ta’ l-anti-dumping impost skond l-Artikolu 9(4) tar-Regolament bażiku għandu japplika awtomatikament skond l-Artikolu 8(9) tar-Regolament bażiku.

         IDDEĊIDIET KIF ĠEJ:
   Artikolu 1
   L-impenn offrut mill-produtturi esportaturi msemmija hawn taħt, b’konnessjoni mal-proċedura ta’ l-anti-dumping dwar importazzjonijiet tan-nitrat ta’ l-ammonju li joriġina mir-Russja u l-Ukraina huma hawnhekk aċċettati.

               Pajjiż

               Il-kumpaniji

               Kodiċi Addizzjonali Taric

               Ir-Russja

               Prodotti mill-OJSC NAK Azot, Novomoskovsk, Russia, jew OJSC Nevinnomyssky Azot, Nevinnomyssk, ir-Russja, u jew mibjugħa direttament lill-ewwel klijent indipendenti fil-Komunità jew mill-Eurochem Trading GmbH, Zug, Switzerland jew permezz tal-Kumpanija Open Joint Stock (OJSC) Kumpanija tal-Minerali u l-Kimika “Eurochem”, Moska, ir-Russja u l-Eurochem Trading GmbH, Zug, Switzerland, lill-ewwel klijent indipendenti fil-Komunità.

               A522

               Ir-Russja

               JSC Acron, Veliky Novgorod, Russia and JSC Dorogobuzh, Dorogobuzh, ir-Russja, membri ta’ l-“Acron” Holding Company

               A532

               L-Ukraina

               Open Joint Stock Company (OJSC) Azot Cherkassy, L-Ukraina

               A521

         Artikolu 2
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.

      Magħmula fi Brussell, 4 ta’ Lulju 2008.

            Għall-Kummissjoni

         Peter MANDELSON

            Membru tal-Kummissjoni

      (1)  ĠU L 56, 6.3.1996, p. 1 Ir-Regolament kif emendat l-aħħar bir-Regolament (KE) Nru 2117/2005 (ĠU L 340, 23.12.2005, p. 17).

      (2)  ĠU L 198, 23.8.1995, p. 1. Ir-Regolament kif emendat l-aħħar bir-Regolament (KE) Nru 663/98 (ĠU L 93, 26.3.1998, p. 1).

      (3)  ĠU L 93, 26.3.1998, p. 1.

      (4)  ĠU L 102, 18.4.2002, p. 1. Ir-Regolament kif emendat l-aħħar bir-Regolament (KE) Nru 945/2005 (ĠU L 160, 23.6.2005, p. 1).

      (5)  ĠU L 23, 25.1.2001, p. 1. Ir-Regolament kif emendat l-aħħar bir-Regolament (KE) Nru 945/2005.

      (6)  ĠU L 106, 24.4.2007, p. 1.

      (7)  ĠU L 182, 19.5.2004, p. 28.

      (8)  ĠU L 183, 20.5.2004, p. 13.

      (9)  ĠU L 344, 20.11.2004, p. 24.

      (10)  ĠU L 160, 23.6.2005, p. 1.

      (11)  ĠU C 300, 30.11.2005, p. 8.

      (12)  ĠU C 311, 19.12.2006, p. 55.

      (13)  ĠU C 311, 19.12.2006, p. 57.

      (14)  ĠU L 75, 18.3.2008, p. 1.

      (15)  ĠU L 75, 18.3.2008, p. 8.

      (16)  Ara paġna 1 ta’ dan il-Ġurnal Uffiċjali.

      (17)  ĠU C 81, 14.4.2007, p. 2.

      (18)  Ara paġna 35 ta’ dan il-Ġurnal Uffiċjali.


title: Deċiżjoni tal-Kunsill (UE) 2016/394 tal-14 ta' Marzu 2016 dwar il-konklużjoni tal-proċedura ta' konsultazzjoni mar-Repubblika tal-Burundi skont l-Artikolu 96 tal-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra

text:
               18.3.2016

               MT

               Il-Ġurnal Uffiċjali tal-Unjoni Ewropea

               L 73/90

         DEĊIŻJONI TAL-KUNSILL (UE) 2016/394
   tal-14 ta' Marzu 2016
   dwar il-konklużjoni tal-proċedura ta' konsultazzjoni mar-Repubblika tal-Burundi skont l-Artikolu 96 tal-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta' Ġunju 2000 (1) u rivedut f'Ouagadougou, Burkina Faso, fit-22 ta' Ġunju 2010 (2) (minn hawn 'il quddiem il-“Ftehim ta' sħubija AKP-UE”), u b'mod partikolari l-Artikolu 96 tiegħu,
   Wara li kkunsidra l-Ftehim intern bejn ir-rappreżentanti tal-gvernijiet tal-Istati Membri, imlaqqgħin fi ħdan il-Kunsill, dwar miżuri li għandhom jittieħdu u proċeduri li għandhom ikunu segwiti għall-implimentazzjoni tal-Ftehim ta' sħubija AKP-KE (3), u b'mod partikolari l-Artikolu 3 tiegħu,
   Wara li kkunsidra l-proposta tal-Kummissjoni Ewropea, bi qbil mar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               L-elementi essenzjali tal-Ftehim ta' sħubija AKP-UE, imsemmija fl-Artikolu 9 tiegħu, ma ġewx rispettati mir-Repubblika tal-Burundi.

               (2)

               Skont l-Artikolu 96 tal-Ftehim ta' sħubija AKP-UE, inbdew konsultazzjonijiet fit-8 ta' Diċembru 2015 mar-Repubblika tal-Burundi, fil-preżenza tar-rappreżentanti tal-Grupp ta' Stati tal-Afrika, tal-Karibew u tal-Paċifiku, inklużi l-Unjoni Afrikana, il-Komunità tal-Afrika tal-Lvant u n-Nazzjonijiet Uniti.

               (3)

               Fl-okkażjoni ta' dawn il-konsultazzjonijiet, ir-rappreżentanti tal-gvern tal-Burundi ppreżentaw proposti ta' impenji. Dawn il-proposti ta' impenji huma meqjusa mhux sodisfaċenti.

               (4)

               Jinħtieġ konsegwentement li jingħalqu l-konsultazzjonijiet li nbdew abbażi tal-Artikolu 96 tal-Ftehim ta' sħubija AKP-UE u li jiġu adottati miżuri xierqa għall-eżekuzzjoni ta' dawk l-impenji,

         ADOTTA DIN ID-DEĊIŻJONI:
   Artikolu 1
   B'dan jingħalqu l-konsultazzjonijiet mibdija mar-Repubblika tal-Burundi skont l-Artikolu 96 tal-Ftehim ta' sħubija AKP-UE.
   Artikolu 2
   Il-miżuri speċifikati fl-ittra li tinsab fl-Anness għandhom jiġu adottati bħala miżuri xierqa skont l-Artikolu 96(2)(c) tal-Ftehim ta' sħubija AKP-UE.
   Artikolu 3
   Din id-Deċiżjoni tidħol fis-seħħ fil-jum tal-adozzjoni tagħha.
   Hija għandha tiġi rieżaminata regolarment mill-anqas kull sitt xhur, preferibbilment abbażi tal-missjonijiet ta' segwitu tas-Servizz Ewropew għall-Azzjoni Esterna, bl-assoċjazzjoni tas-servizzi tal-Kummissjoni.

      Magħmul fi Brussell, l-14 ta' Marzu 2016.

            Għall-Kunsill

            Il-President

         F. MOGHERINI

      (1)  ĠU L 317, 15.12.2000, p. 3.

      (2)  ĠU L 287, 4.11.2010, p. 3.

      (3)  ĠU L 317, 15.12.2000, p. 376.

      ANNESS

         Sur President tar-Repubblika,
         L-Unjoni Ewropea tqis li għadd ta' elementi essenzjali msemmija fl-Artikolu 9 tal-Ftehim ta' sħubija bejn il-membri tal-gruppi tal-Istati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra iffirmat f'Cotonou fit-23 ta' Ġunju 2000 (minn hawn 'il quddiem il-“Ftehim ta' sħubija AKP-UE”) ma ġewx rispettati mir-Repubblika tal-Burundi. Hija esprimiet għal diversi drabi, b'mod partikolari waqt id-djalogu intensifikat skont l-Artikolu 8 tal-Ftehim ta' sħubija AKP-UE, it-tħassib tagħha dwar in-nuqqas ta' rispett ta' ċerti prinċipji dwar id-drittijiet tal-bniedem, tad-demokrazija u tal-istat tad-dritt.
         Huwa għalhekk li l-Unjoni Ewropea bdiet konsultazzjonijiet mal-gvern tal-Burundi skont l-Artikolu 96 tal-Ftehim ta' sħubija AKP-UE, sabiex teżamina dan it-tħassib u l-mezzi kif tirrimedja għalih.
         Wara li l-gvern tal-Burundi laqa' l-istedina tal-Unjoni Ewropea, il-konsultazzjonijiet bdew fit-8 ta' Diċembru 2015 fi Brussell.
         Matul il-laqgħa, il-partijiet iddiskutew il-miżuri meħtieġa biex jiġi żgurat ritorn rapidu għar-rispett tal-prinċipji u l-valuri demokratiċi, tad-drittijiet tal-bniedem u tal-istat tad-dritt abbażi tal-elementi essenzjali tal-Ftehim ta' sħubija AKP-UE u tal-prinċipji msemmija fil-Ftehimiet ta' Arusha. Id-diskussjoni u l-iskambji kienu jikkonċernaw disa' oqsma li dwarhom l-Unjoni Ewropea kienet qed tistenna impenji speċifiċi u konkreti mill-gvern tal-Burundi.
         L-Unjoni Ewropea ħadet nota tar-risposti min-naħa tal-Burundi matul il-konsultazzjonijiet, b'mod partikolari f'dak li jirrigwarda:

                     —

                     il-ftuħ mill-ġdid tal-media privati u r-riżoluzzjoni tat-tilwim dwar l-applikazzjoni tal-liġi tal-istampa;

                     —

                     il-libertà tal-eżerċizzju tal-professjoni ta' ġurnalist;

                     —

                     il-libertà u s-sigurtà tas-soċjetà ċivili u tad-difensuri tad-drittijiet tal-bniedem;

                     —

                     il-ġestjoni tal-kawżi ġudizzjarji li jinsabu għaddejjin skont l-impenji mitluba fid-djalogu intensifikat skont l-Artikolu 8 tal-Ftehim ta' sħubija AKP-UE;

                     —

                     is-sitwazzjoni tal-priġunieri arrestati waqt dimostrazzjonijiet;

                     —

                     l-inkjesti li għandhom isiru dwar l-allegazzjonijiet ta' tortura u ta' eżekuzzjonijiet extra-ġudizzjarji;

                     —

                     iż-żamma, b'koordinazzjoni mal-Komunità tal-Afrika tal-Lvant u mal-Unjoni Afrikana, jew ma' medjaturi internazzjonali oħra, ta' djalogu bejn il-partijiet tal-Burundi li jippermetti r-ritorn għall-prinċipji demokratiċi;

                     —

                     id-diżarm u ż-żarmar, bl-appoġġ ta' osservaturi internazzjonali, ta' kull organizzazzjoni armata għajr il-pulizija nazzjonali u l-forzi tad-difiża;

                     —

                     l-implimentazzjoni ta' pjan ta' ħruġ mill-kriżi skont skeda li trid tiġi stabbilita.

               Fil-konklużjonijiet tagħha fit-tmiem tal-konsultazzjonijiet, l-Unjoni Ewropea ħadet nota tal-impenn espress mill-gvern tal-Burundi sabiex jipprovdi kjarifiki u jaċċellera ċerti proċeduri ġudizzjarji. Madankollu, l-Unjoni Ewropea fl-istess ħin ħadet nota tal-fatt li t-tweġibiet mogħtija mir-rappreżentanti tal-gvern tal-Burundi ma jippermettux li jinstab rimedju globali għan-nuqqasijiet fl-elementi essenzjali tas-sħubija tagħha mar-Repubblika tal-Burundi u lanqas ma jingħata rispons sodisfaċenti għad-deċiżjonijiet tal-Kunsill tal-Paċi u tas-Sigurtà tal-Unjoni Afrikana tas-17 ta' Ottubru u tat-13 ta' Novembru tal-2015.
         Għaldaqstant, min-naħa Ewropea ġie deċiż li l-konsultazzjonijiet jieqfu u li jiġu adottati miżuri xierqa skont l-Artikolu 96(2)(c) tal-Ftehim ta' sħubija AKP-UE.
         Ir-ritorn għar-rispett tal-elementi essenzjali tal-Ftehim ta' sħubija AKP-UE jkun akkumpanjat min-normalizzazzjoni progressiva tal-kooperazzjoni. L-Anness li jikkonċerna l-iskeda tal-impenji jispeċifika l-impenji mistennija, organizzati f'erba' oqsma prinċipali li se jkunu vvalutati b'mod parallel, u l-miżuri xierqa skont il-progress innotat. Għandek tinnota li qed nippjanaw li nirrevedu u naġġustaw it-termini u l-kondizzjonijiet tal-finanzjament u l-ħlas tal-appoġġ tagħna għall-kontinġent tal-Burundi involut fil-Missjoni AMISOM (iffinanzjat mill-FEŻ fil-qafas tal-Faċilità ta' sostenn għall-paċi għall-Afrika) f'konsultazzjoni mal-Unjoni Afrikana.
         L-Unjoni Ewropea tirriżerva d-dritt li timmodifika dawn il-miżuri skont l-iżviluppi fis-sitwazzjoni politika u fl-implimentazzjoni tal-impenji.
         Fil-qafas tal-proċedura taħt l-Artikolu 96 tal-Ftehim ta' sħubija AKP-UE, l-Unjoni Ewropea se tkompli ssegwi mill-viċin is-sitwazzjoni fil-Burundi matul il-perjodu ta' validità tad-Deċiżjoni taħt l-Artikolu 96 tal-Ftehim ta' sħubija AKP-UE. Matul dan il-perjodu se jinżamm djalogu mal-gvern tal-Burundi sabiex jiġi megħjun il-proċess ta' ritorn lejn ir-rispett tal-elementi essenzjali tal-Ftehim ta' sħubija AKP-UE. L-Unjoni Ewropea se twettaq analiżi regolari tas-sitwazzjoni, l-ewwel waħda minnhom fi żmien sitt xhur. Id-Deċiżjoni taħt l-Artikolu 96 tista' tiġi riveduta mill-Kunsill skont l-iżviluppi fis-sitwazzjoni u skont l-implementazzjoni jew le tal-impenji.
         Nassigurak, Sur President tar-Repubblika, mill-ikbar stima li għandi lejk,

               Għall-Kunsill

            F. MOGHERINI

               President

               Għall-Kummissjoni

            N. MIMICA

               Kummissarju

         ANNESS

            SKEDA TAL-IMPENJI

                     Impenji tal-gvern tal-Burundi

                     Miżuri xierqa tal-Unjoni Ewropea

                     Nuqqas ta' impenn (sitwazzjoni nnutata fil-mument tal-għeluq tal-konsultazzjonijiet taħt l-Artikolu 96 tal-Ftehim ta' sħubija AKP-UE): l-elementi essenzjali tal-Ftehim ta' sħubija AKP-UE, imsemmija fl-Artikolu 9 tiegħu, (i) id-drittijiet tal-bniedem, (ii) il-prinċipji tad-demokrazija u (iii) l-istat tad-dritt, mhumiex qed jiġu rispettati.

                     L-Unjoni Ewropea (1) tkompli bl-appoġġ tagħha għall-popolazzjoni tal-Burundi. Hija se tkompli tiffinanzja l-kuntratti li qed jiġu esegwiti flimkien ma' azzjonijiet ta' urġenza, b'appoġġ dirett għall-popolazzjonijiet u s-soċjetà ċivili, fir-rigward tal-ġlieda kontra l-faqar u l-aċċess għas-servizzi bażiċi.
                     F'dan ir-rigward, żewġ programmi ta' emerġenza (l-aċċess għall-kura tas-saħħa — EUR 40 000 000  — u l-alimentazzjoni/l-iżvilupp rurali — EUR 15 000 000  — se jkunu ppreżentati lill-korpi deċiżjonali tal-Unjoni Ewropea għall-approvazzjoni. Huwa mistenni li l-implimentazzjoni ta' dawn il-proġetti tkun fdata lil organizzazzjonijiet mhux governattivi u/jew aġenziji internazzjonali.
                     Il-miżuri umanitarji (inkluż l-appoġġ għar-refuġjati) se jkomplu jiġu implimentati abbażi tal-ħtiġijiet li jirriżultaw u soġġett għal aċċess għall-popolazzjonijiet.
                     Min-naħa l-oħra, l-appoġġ finanzjarju jew il-ħlasijiet ta' fondi (inkluż l-appoġġ baġitarju) għall-benefiċċju dirett tal-amministrazzjoni jew l-istituzzjonijiet tal-Burundi huma sospiżi.
                     Il-kondizzjonijiet tal-finanzjament u t-termini ta' ħlas ta' kumpens lill-persunal militari tal-Burundi li jieħu sehem fil-missjoni AMISOM, u s-sehem imħallas lill-gvern tal-Burundi għall-ispejjeż ta' qabel l-istazzjonament (iffinanzjat mill-FEŻ bħala parti mill-Faċilità ta' sostenn għall-paċi għall-Afrika), se jiġu rieżaminati u aġġustati b'konsultazzjoni mal-Unjoni Afrikana.
                     Irrispettivament minn kif jiġu implimentati, il-programmi u l-finanzjamenti li jgħinu l-integrazzjoni reġjonali mhumiex koperti minn dawn il-miżuri.

                     Oqsma li fihom huma mistennija impenji mill-gvern tal-Burundi u indikaturi li jikkorrispondu ma' dawn. Dawn l-oqsma, u l-indikaturi li jikkorrispondu magħhom, se jkunu evalwati b'mod globali, skont il-progress tagħhom.
                     1.   Ftehim politiku dwar pjan għall-ħruġ mill-kriżi
                     Impenji mistennija

                                 1.1.

                                 Parteċipazzjoni, b'koordinazzjoni mal-EAC u l-UA jew medjaturi internazzjonali oħra, fi djalogu li jippermetti r-ritorn għall-prinċipji demokratiċi

                           Indikatur:

                                 —

                                 Iż-żamma effettiva ta' djalogu politiku inklużiv — li jiġbor flimkien l-elementi kollha tal-ħajja politika fit-termini stabbiliti permezz tal-medjazzjoni internazzjonali u fir-rispett ta' din id-Deċiżjoni, li twassal għal pjan ta' ħruġ mill-kriżi jew kwalunkwe soluzzjoni kunsenswali u paċifika għall-kriżi b'rispett tal-Ftehim ta' Arusha li jerġgħu jiġu stabbiliti l-istat tad-dritt u governanza inklużiva.

                     Minbarra l-programmi li qed jiġu implimentati jew identifikati, il-bilanċ mhux impenjat tal-Ħdax-il Fond Ewropew għall-Iżvilupp (FEŻ) huwa ta' EUR 322 000 000  (2). Dawn il-fondi jibqgħu disponibbli għall-Burundi u jistgħu jiġu mobilizzati skont il-progress li jiġi osservat fl-implimentazzjoni tal-impenji. Abbażi tal-valutazzjoni tal-progress u tal-impenji magħmula mill-gvern tal-Burundi fl-erba' oqsma (paċifikazzjoni, trattament tal-kwistjonijiet ġudizzjarji, djalogu politiku u implimentazzjoni ta' pjan għall-ħruġ mill-kriżi), il-miżuri xierqa se jittieħdu progressivament skont il-passi li ġejjin:

                                 1.

                                 Skont il-progress pożittiv li jiġi osservat, minbarra t-tkomplija tal-għajnuna diretta lill-popolazzjonijiet l-aktar vulnerabbli, impenji finanzjarji favur it-tisħiħ tal-kapaċità tal-amministrazzjoni u l-istituzzjonijiet se jiġu kkunsidrati mis-servizzi kompetenti tal-Unjoni Ewropea fuq bażi ta' każ b'każ skont l-urġenza u r-rilevanza tagħhom.

                                 2.

                                 F'każ ta' progress aktar sinifikanti, l-Unjoni Ewropea se tivvaluta l-kwistjoni tal-ħlas tal-aħħar porzjon tal-appoġġ tal-baġit tal-10 programm tal-FEŻ (massimu ta' EUR 11 500 000 ).

                           L-adozzjoni tal-proġetti (minbarra l-appoġġ baġitarju) oriġinarjament ippjanati għall-2015 tista' tinbeda mill-ġdid.

                                 1.2.

                                 Tkomplija tad-diżarm bl-appoġġ ta' osservaturi internazzjonali; huma biss il-pulizija nazzjonali u l-forzi tad-difiża li jiżguraw missjonijiet ta' żamma tal-ordni pubbliku fir-rispett tal-istat tad-dritt.

                           Indikatur:

                                 —

                                 Id-deċiżjonijiet tal-Kunsill għall-Paċi u s-Sigurtà tal-Unjoni Afrikana fil-qasam tad-diżarm (speċjalment id-deċiżjoni tat-13 ta' Ġunju 2015 dwar l-istazzjonament ta' esperti militari) u r-riżoluzzjonijiet tal-Kunsill tas-Sigurtà tan-NU (b'mod partikolari tat-12 ta' Novembru 2015) jiġu implimentati;

                                 3.

                                 Sabiex jitħejja u jiġi appoġġat il-pjan ta' ħruġ mill-kriżi, implimentazzjoni aktar sħiħa tal-miżuri tippermetti l-bidu mill-ġdid tal-komponent tal-governanza tal-Programm Indikattiv Nazzjonali (PIN) tal-11-il FEŻ u tal-Programm ta' Appoġġ Baġitarju tal-11-il FEŻ.

                           Għalhekk, il-programm previst għall-2016 fis-settur tal-enerġija jerġa' jinbeda wkoll.

                                 4.

                                 Fl-aħħar nett, l-implimentazzjoni tal-miżuri kollha tippermetti l-implimentazzjoni mingħajr limitazzjoni tal-programmi u l-finanzjamenti kollha tal-Unjoni Ewropea allokati lill-Burundi taħt il-PIN tal-11-il FEŻ (EUR 432 000 000 ).

                     2.   Miżuri ta' paċifikazzjoni u ta' ftuħ tal-ispazju politiku
                     Impenji mistennija

                                 2.1.

                                 Il-ftuħ mill-ġdid tal-media privati u r-riżoluzzjoni tat-tilwim dwar l-applikazzjoni tal-liġi tal-istampa

                           Indikatur:

                                 —

                                 L-istazzjonijiet tar-radju u t-televiżjoni indipendenti jxandru fit-territorju kollu, sabiex ikun żgurat il-pluraliżmu tal-informazzjoni.

                                 2.2.

                                 Il-libertà tal-eżerċitar tal-professjoni ta' ġurnalist f'sigurtà sħiħa

                           Indikatur:

                                 —

                                 Azzjonijiet konkreti kontra l-intimidazzjoni fil-konfront tal-ġurnalisti

                                 —

                                 Miżuri investigattivi fir-rigward tal-prosekuzzjoni tal-awturi ta' vjolenza kontra ġurnalisti; is-sitwazzjoni tal-ġurnalisti tiġi ttrattata f'konformità mal-liġi tal-istampa u fir-rispett tal-libertà tal-espressjoni.

                                 2.3.

                                 Il-libertà u s-sigurtà tas-soċjetà ċivili u tad-difensuri tad-drittijiet tal-bniedem

                           Indikatur:

                                 —

                                 Kanċellazzjoni tad-digriet tat-23 ta' Novembru 2015 li jissospendi l-attivitajiet ta' xi organizzazzjonijiet tas-soċjetà ċivili; tieqaf l-intimidazzjoni kontra d-difensuri tad-drittijiet tal-bniedem.

                     3.   Miżuri marbuta mal-kwistjonijiet ġudizzjarji
                     Impenji mistennija

                                 3.1.

                                 Indirizzar tal-kawżi ġudizzjarji li jinsabu għaddejjin, fosthom dawk imqajma fid-djalogu intensifikat taħt l-Artikolu 8

                           Indikatur:

                                 —

                                 Iż-żamma tal-udjenzi ta' appell fil-proċedimenti kkonċernati (MSD, F. BAMVUGINYUMVIRA, L. NGENDAKUMANA) fir-rispett tar-regoli u fir-rispett tad-drittijiet tad-difiża.

                                 3.2.

                                 It-trattament tal-każijiet tal-priġunieri marbuta mad-dimostrazzjonijiet u mal-inċidenti tas-sigurtà li seħħew wara skont il-kodiċi penali tal-Burundi u skont regoli internazzjonali.

                           Indikatur:

                                 —

                                 Produzzjoni tad-dokumenti ġuridiċi li jiċċertifikaw li nħelsu d-dimostranti li ma wettqux atti ta' vjolenza u li tneħħew il-mandati ta' arrest kontra tagħhom fejn hemm tali mandati. Dehra quddiem maġistrat tad-dimostranti kollha li għad iridu jiġu pproċessati, fl-iskadenzi legali, u f'konformità mal-liġijiet tal-Burundi, fosthom l-istandards internazzjonali rratifikati mill-Burundi fil-qasam tad-dritt għal proċess ġust.

                                 3.3.

                                 Isiru investigazzjonijiet dwar l-allegazzjonijiet ta' torturi u eżekuzzjonijiet extra-ġudizzjarji u jingħata segwitu għall-konklużjonijiet.

                           Indikatur:

                                 —

                                 Pubblikazzjoni ta' rapporti ta' investigazzjonijiet kredibbli imwettqa bil-parteċipazzjoni ta' esperti internazzjonali dwar il-każijiet allegati kollha ta' torturi, vjolenza sesswali, għajbien u eżekuzzjonijiet extra-ġudizzjarji, u l-adozzjoni ta' miżuri kontra persuni responsabbli ta' tali atti.

                     4.   Implimentazzjoni tal-pjan għall-ħruġ mill-kriżi
                     Impenn mistenni
                     L-implimentazzjoni tal-pjan għall-ħruġ mill-kriżi skont l-iskeda miftiehma
                     Il-konklużjonijiet tal-medjazzjoni internazzjonali u l-pjan ta' ħruġ mill-kriżi jitwettqu skont l-iskeda u t-termini previsti minn dan il-pjan.

            (1)  Inkluż il-Bank Ewropew tal-Investiment (BEI).

            (2)  EUR 55 miljun mill-Programm Indikattiv Nazzjonali tal-11-il FEŻ diġà ġew impenjati fl-2014 u ż-żewġ proġetti ta' emerġenza favur il-popolazzjoni li qegħdin jitħejjew se jkunu wkoll bħala ammont totali EUR 55 miljun.


title: Deċiżjoni tal-Kunsill tad-29 ta’ Settembru 2016 li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Professjonali

text:
               7.10.2016

               MT

               Il-Ġurnal Uffiċjali tal-Unjoni Ewropea

               C 368/2

         DEĊIŻJONI TAL-KUNSILL
   tad-29 ta’ Settembru 2016
   li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Professjonali
   (2016/C 368/02)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali, u b’mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Kummissjoni rigward ir-Rappreżentanti tal-Impjegati,
   Billi:

               (1)

               Bid-Deċiżjonijiet tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Professjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Post ta’ membru fuq il-Bord Governattiv taċ-Ċentru huwa disponibbli għal Franza fil-kategorija tar-rappreżentanti tal-Organizzazzjonijiet tal-Impjegati.

               (3)

               Il-membri tal-Bord Governattiv taċ-Ċentru msemmi hawn fuq għandhom jinħatru għall-bqija tal-mandat attwali, li jiskadi fis-17 ta’ Settembru 2018,

         IDDEĊIEDA KIF ĠEJ:
   Artikolu 1
   Il-persuna li ġejja hija b’dan maħtura membru tal-Bord Governattiv taċ-Ċentru Ewropew għall-Iżvilupp ta’ Taħriġ Professjonali għall-bqija tal-mandat tiegħu, li jiskadi fis-17 ta’ Settembru 2018:
   RAPPREŻENTANTI TAL-ORGANIZZAZZJONIJIET TAL-IMPJEGATI:

               FRANZA

               Is-Sur Sébastien DUPUCH

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fi Brussell, id-29 ta’ Settembru 2016.

            Għall-Kunsill

            Il-President

         P. ŽIGA

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.


title: 2006/459/KE,Euratom: Deċiżjoni tal-Kunsill u tal-Kummissjoni tat- 3 ta' Ottubru 2005  dwar il-konklużjoni tal-Protokoll mal-Ftehim ta' Sħubija u Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika ta' l-Uzbekistan, min-naħa l-oħra, biex titqies l-adeżjoni ma' l-Unjoni Ewropea tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka ma' l-Unjoni Ewropea

text:
               6.7.2006

               MT

               Il-Ġurnal Uffiċjali ta’ l-Unjoni Ewropea

               27

         DEĊIŻJONI TAL-KUNSILL U TAL-KUMMISSJONI
   tat-3 ta' Ottubru 2005
   dwar il-konklużjoni tal-Protokoll mal-Ftehim ta' Sħubija u Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika ta' l-Uzbekistan, min-naħa l-oħra, biex titqies l-adeżjoni ma' l-Unjoni Ewropea tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka ma' l-Unjoni Ewropea
   (2006/459/KE, Euratom)
   IL-KUNSILL TA' L-UNJONI EWROPEA,
   U L-KUMMISSJONI TAL-KOMUNITAJIET EWROPEJ,
   Wara li kkunsidraw it-Trattat li jistabbilixxi l-Komunità Ewropea, u b'mod partikulari l-Artikolu 44(2), l-aħħar sentenza ta' l-Artikolu 47(2), u l-Artikoli 55, 57(2), 71, 80(2), 93, 94, 133 u 181a, flimkien mat-tieni sentenza ta' l-Artikolu 300(2), u l-ewwel subparagrafu ta' l-Artikolu 300(3) tiegħu,
   Wara li kkunsidraw it-Trattat li jistabbilixxi l-Komunità Ewropea għall-Enerġija Atomika, u b'mod partikolari il-tieni paragrafu ta' l-Artikolu 101 tiegħu,
   Wara li kkunsidraw it-Trattat ta' Adeżjoni 2003, u b'mod partikulari l-Artikolu 2(3) tiegħu,
   Wara li kkunsidraw l-Att ta' Adeżjoni 2003, u b'mod partikulari l-Artikolu 6(2) tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-Opinjoni tal-Parlament Ewropew (1),
   Wara li kkunsidraw l-approvazzjoni tal-Kunsill skond l-Artikolu 101 tat-Trattat li jistabbilixxi l-Komunità Ewropea għall-Enerġija Atomika,
   Billi:

               (1)

               Il-Protokoll mal-Ftehim ta' Sħubija u Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika ta' l-Uzbekistan, min-naħa l-oħra, biex titqies l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka ma' l-Unjoni Ewropea kien iffirmat f'isem il-Komunità Ewropea u l-Istati Membri fit-30 ta' April 2004.

               (2)

               Sakemm jidħol fis-seħħ, il-Protokoll ġie applikat fuq bażi provviżorja mill-1 ta' Mejju 2004.

               (3)

               Il-Protokoll għandu jiġi konkluż,

         IDDEĊIDEW KIF ĠEJ:
   Artikolu 1
   Il-Protokoll mal-Ftehim ta' Sħubija u Koperazzjoni li jistabbilixxi sħubija bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika ta' l-Uzbekistan, min-naħa l-oħra, biex titqies l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika Slovakka ma' l-Unjoni Ewropea huwa b'dan approvat f'isem il-Komunità Ewropea, il-Komunità għall-Enerġija Atomika u l-Istati Membri.
   It-Test tal-Protokoll hu mehmuż ma' din id-Deċiżjoni (2).
   Artikolu 2
   Il-President tal-Kunsill għandu, f'isem il-Komunità u l-Istati Membri tagħha, jagħti n-notifika prevista fl-Artikolu 4 tal-Protokoll. Il-President tal-Kummissjoni għandu fl-istess waqt jagħti tali notifika f'isem il-Komunità Ewropea għall-Enerġija Atomika.

      Magħmul fil-Lussemburgu, nhar it-3 ta' Ottubru 2005.

            Għall-Kunsill

            Il-President

         D. ALEXANDER

            Għall-Kummissjoni

            Il-President

         J. M. BARROSO

      (1)  ĠU C 174 E, 14.7.2005, p. 45

      (2)  Ara paġna 23 ta’ dan il-Ġurnal Uffiċċjali.


title: Deċiżjoni tal-Kummissjoni tas- 7 ta’ Diċembru 2009 dwar l-estensjoni tal-perjodu ta’ disponibilità tal-assistenza finanzjarja Komunitarja eċċezzjonali lill-Kosovo

text:
               10.12.2009

               MT

               Il-Ġurnal Uffiċjali tal-Unjoni Ewropea

               L 323/66

         DEĊIŻJONI TAL-KUMMISSJONI
   tas-7 ta’ Diċembru 2009
   dwar l-estensjoni tal-perjodu ta’ disponibilità tal-assistenza finanzjarja Komunitarja eċċezzjonali lill-Kosovo
   (2009/918/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea.
   Wara li kkunsidrat id-Deċiżjoni tal-Kunsill 2006/880/KE tat-30 ta’ Novembru 2006 li tipprovdi assistenza finanzjarja Komunitarja eċċezzjonali lill-Kosovo (1) u b’mod partikolari l-Artikolu 1(3).
   Billi:

               (1)

               Id-disponibilità tal-assistenza finanzjarja Komunitarja eċċezzjonali lill-Kosovo (2) skont id-Deċiżjoni 2006/880/KE msemmija hawn, fuq tiskadi fil-11 ta’ Diċembru 2009.

               (2)

               L-Artikolu 1(3) tad-Deċiżjoni 2006/880/KE jipprevedi l-possibbiltà għall-Kummissjoni li testendi il-perjodu ta’ disponibilità b’massimu ta’ sena.

               (3)

               Id-disponibilità għandha tkun estiża b’sena sabiex jitlesta l-programm ta’ assistenza finanzjarja.

               (4)

               Il-Kumitat Ekonomiku u Finanzjarju kien ikkonsultat kif inhu xieraq dwar din l-estensjoni,

         ADDOTTA DIN ID-DEĊIŻJONI:
   Artikolu 1
   Il-perjodu ta’ disponibilità assistenza finanzjarja Komunitarja eċċezzjonali lill-Kosovo tkun estiża b’sena addizzjonali sal-11 ta’ Diċembru 2010.
   Artikolu 2
   Din id-Deċiżjoni għandha tidħol fis-seħħ fil-jum ta’ wara li tiġi pubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, is-7 ta’ Diċembru 2009.

            Għall-Kummissjoni

         José Manuel BARROSO

            Il-President

      (1)  ĠU L 339, 6.12.2006, p. 36.

      (2)  Skont ir-Riżoluzzjoni tanl-Kunsill tas-Sigurtà tan-Nazzjonijiet Uniti Nru 1244/1999 (UNSCR 1244/99) tal-10.6.1999.


title: Id-Deċiżjoni tal-Kunsill tat-8 ta' Lulju 1991li tikkonċerna l-applikazzjoni provvisorja tal-Minuta Miftehma li temenda l-Ftehim bejn il-Komunità Ekonomika Ewropea u r-Renju tat-Tajlandja dwar il-kummerċ ta' prodotti tessili

text:
Avviż Legali Importanti

|

31991D0478

Official Journal L 256 , 13/09/1991 P. 0059 - 0059

		Id-Deċiżjoni tal-Kunsilltat-8 ta' Lulju 1991litikkonċerna l-applikazzjoni provvisorja tal-Minuta Miftehma li temenda l-Ftehim bejn il-Komunità Ekonomika Ewropea u r-Renju tat-Tajlandja dwar il-kummerċ ta' prodotti tessili(91/478/KEE)IL-KUNSILL TAL-KOMUNITAJIET EWROPEJ,Wara li kunsidra t-Trattat li jistabbilixxi l-Komunità Ekonomika Ewropea, u partikolarment l- l-Artikolu 113 tiegħu,Wara li kunsidra l-proposta tal-Kummissjoni,Billi, sakemm jitlestew il-proċeduri meħtieġa għall-konklużjoni tiegħu, il-Ftehim bejn il-Komunità Ekonomika Ewropea u r-Renju tat-Tajlandja dwar il-kummerċ tal-prodotti tad-drapp, li beda fit-28 ta' Ġunju 1986, kien applikat provisorjament mill-1 ta' Jannar 1987 skond, rigward il-Komunità, d-Deċiżjoni 87/460/KEE [1];Billi, b'Minuta Miftehma [2] bejn il-Komunità Ekonomika Ewropea u r-Renju tat-Tajlandja tal-21 t'April 1988, il-partijiet ftehmu li jdaħħlu kwantitajiet addizzjonali ta' riserva għall-kategoriji tad-drapp 4 u 5;Billi l-Ftehim tad-Drappijiet ta' l-1986 jipprovdi għall-possibbiltà li jkunu eżaminati mill-ġdid l-aġġustamenti kwantitattivi tal-kwoti għal ċerti kategoriji, sabiex jippermettu l-introduzzjoni ts-sistema armonizzata.Billi, wara konsultazzjonijiet bejn il-Komunità u t-Tajlandja, Minuta Miftehma li tgħaqqad, b'effett mill-1 ta' Jannar 1989, il-kwantitajiet addizzjonali ta' riserva mal-kwoti bażiċi fuq il-prodotti tal-kategoriji 4 u 5 ipprovduti fil-Ftehim tad-Drappijiet kienet mibdija mill-partijiet fis-26 ta' Settembru 1990;Billi, sakemm jitlestew il-proċeduri meħtieġa għall-konklużjoni tal-Ftehim tad-Drappijiet ta' l-1986 u l-Minuta Miftehma ta' qabel tal-25 ta' Marzu 1988 [3] u tal-21 t'April 1988, il-Minuta Miftehma tas-26 ta' Settembru 1990 għandha tkun applikata provisorjament, b'effett mis-26 ta' Settembru 1990, sakemm hemm applikazzjoni reċiproka provisorja fuq il-parti tar-Renju tat-Tajlandja,IDDEĊIEDA KIF ĠEJ:Artikolu 1Sakemm jitlestew il-proċeduri meħtieġa għall-konklużjoni tagħha, l-Minuta Miftehma tas-26 ta' Settembru 1990 li temenda l-Ftehim bejn il-Komunità Ekonomika Ewropea u r-Renju tat-Tajlandja dwar il-kummerċ tal-prodotti tad-drappijiet għandha tkun applikata provisorjament fil-Komunità, b'effett mis-26 ta' Settembru 1990, sakemm hemm applikazzjoni reċiproka provisorja min-naħa tar-Renju tat-Tajlandja.It-test tal-Minuta Miftehma huwa anness ma "din id-Deċiżjoni."Artikolu 2Il-Kummissjoni hija mistiedna li tfittex ftehim mal-Gvern tar-Renju tat-Tajlandja dwar l-applikazzjoni provisorja tal-Minuta Miftehma riferuta fl-Artikolu 1 u li tavża lill-Kunsill b'dan.Magħmula fi Brussell, fit-8 ta' Lulju 1991.Għall-KunsillIl-PresidentW. Kok[1] ĠU L 255, tal-5.9.1987, p. 127.[2] ĠU L 95, tat-8.4.1989, p. 30.[3] ĠU L 95, tat-8.4.1989, p. 28.--------------------------------------------------


title: Deċiżjoni tal-Kunsill ta' l- 10 ta' Mejju 2005 dwar il-konklużjoni ta’ Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra, sabiex jittieħed kont ta’ l-adeżjoni ma' l-Unjoni Ewropea tar-Repubblika Ċeka, tar-Repubblika ta’ l-Estonja, tar-Repubblika ta’ Ċipru, tar-Repubblika tal-Latvja, tar-Repubblika tal-Litwanja, tar-Repubblika ta’ l-Ungerija, tar-Repubblika ta’ Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka

text:
               16.6.2006

               MT

               Il-Ġurnal Uffiċjali ta’ l-Unjoni Ewropea

               110

         DEĊIŻJONI TAL-KUNSILL
   ta' l-10 ta' Mejju 2005
   dwar il-konklużjoni ta’ Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra, sabiex jittieħed kont ta’ l-adeżjoni ma' l-Unjoni Ewropea tar-Repubblika Ċeka, tar-Repubblika ta’ l-Estonja, tar-Repubblika ta’ Ċipru, tar-Repubblika tal-Latvja, tar-Repubblika tal-Litwanja, tar-Repubblika ta’ l-Ungerija, tar-Repubblika ta’ Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka
   (2005/423/KE)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 310 flimkien ma’ l-ewwel subparagrafu ta' l-Artikolu 300(2) u t-tieni subparagrafu ta’ l-Artikolu 300(3), tiegħu,
   Wara li kkunsidra l-Att ta’ Adezjoni ta' l-2003, u b’mod partikolari l-Artikolu 6(2) tiegħu,
   Wara li kkunsidra l-proposta tal-Kummissjoni,
   Wara li kkunsidra l-approvazzjoni tal-Parlament Ewropew,
   Billi:

               (1)

               Il-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra, kien ġie iffirmat f’isem il-Komunità u l-Istati Membri tagħha fis-16 ta' Diċembru 2004.

               (2)

               Il-Protokoll Addizzjonali għandu jiġi approvat,

         IDDEĊIEDA KIF ĠEJ:
   Artikolu Uniku
   1.   Il-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika taċ-Ċili, min-naħa l-oħra, sabiex jittieħed kont ta’ l-adeżjoni ma' l-Unjoni Ewropea tar-Repubblika Ċeka, tar-Repubblika ta’ l-Estonja, tar-Repubblika ta’ Ċipru, tar-Repubblika tal-Latvja, tar-Repubblika tal-Litwanja, tar-Repubblika ta’ l-Ungerija, tar-Repubblika ta’ Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka, huwa b’dan approvat f’isem il-Komunità u l-Istati Membri tagħha.
   It-test tal-Protokoll Addizzjonali huwa mehmuż ma’ din id-Deċiżjoni (1).
   2.   Il-President tal-Kunsill għandu jagħti n-notifika prevista fl-Artikolu 13 tal-Protokoll Addizzjonali.

      Magħmula fi Brussel, 10 ta' Mejju 2005.

            Għall-Kunsill

            Il-President

         J. KRECKÉ

      (1)  ĠU L 38, 10.2.2005, p. 3.


title: Deċiżjoni tal-Kunsill tal- 24 ta' Settembru 2012 li ġġedded il-Bord Amministrattiv taċ-Ċentru Ewropew għall-Iżvilupp tat-Taħriġ Vokazzjonali

text:
               12.10.2012

               MT

               Il-Ġurnal Uffiċjali tal-Unjoni Ewropea

               C 308/6

         DEĊIŻJONI TAL-KUNSILL
   tal-24 ta' Settembru 2012
   li ġġedded il-Bord Amministrattiv taċ-Ċentru Ewropew għall-Iżvilupp tat-Taħriġ Vokazzjonali
   2012/C 308/05
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta' Frar 1975 li jistabbilixxi ċ-Ċentru Ewropew għall-Iżvilupp tat-Taħriġ Vokazzjonali, u b'mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Gvern Latvjan,
   Billi:

               (1)

               Bid-Deċiżjoni tiegħu tas-16 ta' Lulju 2012 (2), il-Kunsill ħatar il-membri tal-Bord ta' Tmexxija taċ-Ċentru Ewropew għall-Iżvilupp tat-Taħriġ Vokazzjonali għall-perijodu mit-18 ta' Settembru 2012 sas-17 ta' Settembru 2015.

               (2)

               Post ta' membru fuq il-Bord ta' Tmexxija taċ-Ċentru fil-kategorija tar-rappreżentanti tal-Gvern sar vakanti b'segwitu għar-riżenja tas-Sur Janis GAIGALS.

         IDDEĊIEDA KIF ĠEJ:
   Artikolu uniku
   Il-persuna li ġejja hija b'dan maħtura membru tal-Bord ta' Tmexxija taċ-Ċentru Ewropew għall-Iżvilupp ta' Taħriġ Professjonali għall-bqija tal-mandat, li jiskadi fis-17 ta' Settembru 2015:

      RAPPREŻENTANT TAL-GVERN:

               Latvja

               Is-Sinjura Nellija TITOVA

      Magħmul fi Brussell, l-24 ta’ Settembru 2012.

            Għall-Kunsill

            Il-President

         S. ALETRARIS

      (1)  ĠU L 39, 13.2.1975, p. 1.

      (2)  ĠU C 228, 31.7.2012, p. 3.


title: Deċiżjoni tal-Awtorità ta’ Sorveljanza tal-EFTA Nru 433/09/COL tat- 30 ta’ Ottubru 2009 li temenda, għat-tlieta u sebgħin darba, ir-regoli proċedurali u sostantivi fil-qasam tal-għajnuna mill-Istat

text:
               25.2.2010

               MT

               Il-Ġurnal Uffiċjali tal-Unjoni Ewropea

               L 48/27

         DEĊIŻJONI TAL-AWTORITÀ TA’ SORVELJANZA TAL-EFTA
   Nru 433/09/COL
   tat-30 ta’ Ottubru 2009
   li temenda, għat-tlieta u sebgħin darba, ir-regoli proċedurali u sostantivi fil-qasam tal-għajnuna mill-Istat
   L-AWTORITÀ TA’ SORVELJANZA TAL-EFTA,
   WARA LI KKUNSIDRAT il-Ftehim dwar iż-Żona Ekonomika Ewropea (1), partikolarment l-Artikoli 61 u 63 u l-Protokoll 26 tiegħu,
   WARA LI KKUNSIDRAT il-Ftehim bejn l-Istati tal-EFTA dwar it-Twaqqif ta’ Awtorità tas-Sorveljanza u Qorti tal-Ġustizzja (2), u partikolarment l-Artikolu 24 u l-Artikolu 5(2)(b) tiegħu,
   Billi taħt l-Artikolu 24 tal-Ftehim dwar is-Sorveljanza u l-Qorti, l-Awtorità tas-Sorveljanza tal-EFTA se tagħti effett lid-dispożizzjonijiet tal-Ftehim taż-ŻEE li jirrigwarda l-għajnuna mill-Istat,
   Billi taħt l-Artikolu 5(2)(b) tal-Ftehim dwar is-Sorveljanza u l-Qorti, l-Awtorità tas-Sorveljanza tal-EFTA għandha toħroġ avviżi jew linji gwida dwar kwistjonijiet trattati fil-Ftehim taż-ŻEE, jekk dak il-Ftehim jew il-Ftehim dwar is-Sorveljanza u l-Qorti jipprovdu hekk espressament jew jekk l-Awtorità tas-Sorveljanza tal-EFTA tqis li dan hu meħtieġ,
   Waqt li tfakkar ir-Regoli Proċedurali u Sostantivi fil-Qasam tal-Għajnuna mill-Istat (3) adottati fid-19 ta’ Jannar 1994 mill-Awtorità tas-Sorveljanza tal-EFTA (4),
   Billi l-Kapitolu fil-Linji Gwida dwar l-Għajnuna mill-Istat tal-Awtorità ta’ Sorveljanza tal-EFTA dwar l-għajnuna mill-Istat għas-salvataġġ u r-ristrutturar ta’ impriżi f’diffikultà (5) se jiskadi fit-30 ta’ Novembru 2009 (6),
   Billi l-Kapitolu jikkorrispondi għal-Linji Gwida tal-Komunità Ewropea dwar l-għajnuna mill-Istat għas-Salvataġġ u Ristrutturar ta’ Impriżi li jinsabu f’Diffikultà (7), li se jiskadu fid-9 ta’ Ottubru 2009 (8),
   Billi fid-9 ta’ Lulju 2009 il-Kummissjoni Ewropea adottat Komunikazzjoni dwar il-prolongazzjoni, sad-9 ta’ Ottubru 2012, tal-Linji Gwida tal-Komunità dwar Għajnuna mill-Istat għas-Salvataġġ u r-Ristrutturar ta’ Impriżi f’Diffikultà, li ġiet ippubblikata f’Il-Ġurnal Uffiċjali tal-Unjoni Ewropea fid-9 ta’ Lulju 2009,
   Billi l-Komunikazzjoni tal-Kummissjoni Ewropea dwar il-prolongazzjoni tal-Linji Gwida tal-Komunità dwar Għajnuna mill-Istat għas-Salvataġġ u r-Ristrutturar ta’ Impriżi f’Diffikultà hi relevanti wkoll għaż-Żona Ekonomika Ewropea,
   Billi applikazzjoni uniformi tar-regoli tal-għajnuna mill-Istat taż-ŻEE għandha tiġi żgurata fiż-Żona Ekonomika Ewropea kollha,
   Billi, skont il-punt II taħt l-intestatura ĠENERALI fi tmiem l-Anness XV għall-Ftehim taż-ŻEE, l-Awtorità ta’ Sorveljanza tal-EFTA għandha tadotta, wara konsultazzjoni mal-Kummissjoni, atti li jikkorrispondu għal dawk adottati mill-Kummissjoni Ewropea,
   Billi l-Kapitolu attwali dwar l-għajnuna mill-Istat għas-salvataġġ u ristrutturar ta’impriżi li jinsabu f’diffikultà se jiskadi fit-30 ta’ Novembru 2009, hemm, għalhekk, il-ħtieġa għal estensjoni ta’ dak il-Kapitolu,
   Wara li kkonsultat mal-Kummissjoni Ewropea,
   Wara li kkonsultat lill-Istati tal-EFTA,
   ADDOTTAT DIN ID-DEĊIŻJONI:
   Artikolu 1
   Il-validità tal-Kapitolu fil-Linji Gwida dwar l-Għajnuna mill-Istat tal-Awtorità ta’ Sorveljanza tal-EFTA dwar l-għanjuna mill-Istat għas-salvataġġ u r-ristrutturar ta’ impriżi f’diffikultà hija estiża sat-30 ta’ Novembru 2012.
   Artikolu 2
   Il-verżjoni Ingliża biss hija awtentika.

      Magħmul fi Brussell, it-30 ta’ Ottubru 2009.

            Għall-Awtorità ta’ Sorveljanza tal-EFTA

         Per SANDERUD

            President

         Kristján Andri STEFÁNSSON

            Membru tal-Kulleġġ

      (1)  Minn hawn ‘il quddiem il-“Ftehim taż-ŻEE”.

      (2)  Minn hawn ‘il quddiem il-“Ftehim dwar is-Sorveljanza u l-Qorti”.

      (3)  Minn hawn ‘il quddiem il-“Linji Gwida dwar l-Għajnuna mill-Istat”.

      (4)  Inizjalment ippubblikati fil-ĠU L 231, 3.9.1994, u fis-Suppliment taż-ŻEE Nru 32, 3.9.1994.

      (5)  Id-Deċiżjoni tal-Awtorità ta’ Sorveljanza tal-EFTA Nru 305/04/COL, ippubblikata fil-ĠU L 107, 28.4.2005 p. 28, is-Suppliment taż-ŻEE Nru 21, 28.4.2005, p. 1.

      (6)  Il-paragrafu 89 tad-Deċiżjoni 305/04/COL, ara r-referenza fin-nota 5 ta’ qiegħ il-paġna.

      (7)  ĠU C 244, 1.10.2004, p. 2.

      (8)  Il-paragrafu 102 fid-dokument imsemmi fin-nota 7 ta’ qiegħ il-paġna.


               22.9.2017

               MT

               Il-Ġurnal Uffiċjali tal-Unjoni Ewropea

               C 316/274

         P8_TA(2015)0297
   Denominazzjoni ta'delegazzjoni interparlamentari
   Deċiżjoni tal-Parlament Ewropew tad-9 ta' Settembru 2015 dwar id-denominazzjoni ta' delegazzjoni interparlamentari (2015/2842(RSO))
   (2017/C 316/33)

      Il-Parlament Ewropew,

               —

               wara li kkunsidra l-proposta tal-Konferenza tal-Presidenti,

               —

               wara li kkunsidra d-deċiżjoni tiegħu tat-12 ta' Marzu 2014 dwar l-għadd ta' delegazzjonijiet interparlamentari, delegazzjonijiet għal kumitati parlamentari konġunti u delegazzjonijiet għal kumitati parlamentari ta' koperazzjoni u għal assemblej parlamentari multilaterali (1),

               —

               wara li kkunsidra l-Artikolu 212 tar-Regoli ta' Proċedura tiegħu,

               1.

               Jiddeċiedi li d-delegazzjoni tiegħu għar-relazzjonijiet mal-Kunsill Leġislattiv Palestinjan għandu jinbidillu ismu għal “Delegazzjoni għar-relazzjonijiet mal-Palestina”;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni, għal skopijiet ta' tagħrif.

      (1)  Testi adottati ta' dik id-data, P7_TA(2014)0217.